Tegas banteras rokok seludup
Oleh KOSMO!

22 Februari 2023, 7:27 pm
PETALING JAYA – Kerajaan Perpaduan diminta mengambil pendirian tegas terhadap penyeludupan rokok yang mengakibatkan negara kehilangan hasil cukai sebanyak RM5 bilion setahun.
Pengarah Urusan Advokasi Runcit dan Jenama Dagangan Malaysia (RTBA Malaysia), Datuk Fazli Nordin berkata, kebanyakan rokok haram tidak mempunyai setem cukai Malaysia atau menampal setem cukai palsu pada bungkusannya.
“Rokok yang diimport secara haram ini menyebabkan Malaysia rugi berbilion-bilion daripada segi cukai yang tidak dibayar setiap tahun dan duit itu diguna bagi membiayai unsur jenayah di negara ini.
“Sesetengah daripada jenama ini mungkin mempunyai produk yang sah di pasaran, tetapi menjadi mangsa kepada kecurian Harta Intelek (IP) apabila penjenayah meniru penjenamaan mereka,” katanya dalam satu kenyataan.
Perdana Menteri, Datuk Seri Anwar Ibrahim baru-baru ini menyarankan Menteri-menteri Kabinet supaya saling bekerjasama untuk menangani laporan Ketua Audit Negara bagi menghentikan ketirisan yang mengakibatkan negara menanggung beban hutang RM1.5 trilion.
Beliau juga menyebut bahawa sehingga RM10 bilion boleh dijimatkan dengan menutup ketirisan tersebut.

Menurut laporan Illicit Cigarettes Study (ICS) in Malaysia oleh firma penyelidikan pasaran, Nielsen Inc, insiden rokok seludup di peringkat nasional ialah 56.6 peratus pada 2022, penurunan sebanyak 0.7 mata peratusan berbanding 2021
Menurut laporan berkenaan, tiga jenama rokok seludup utama ialah John, Era dan Canyon.
John mewakili 15.4 peratus rokok seludup yang dihisap di Malaysia, mengguguli tempat pertama carta di Semenanjung, manakala Era dan Canyon masing-masingnya pada tahap 7.7 peratus dan 5.2 peratus. – KOSMO! ONLINE


Coast Guard anjur Pertandingan Video Parodi Terbaik
Oleh KOSMO

22 Februari 2023, 7:05 pm
PETALING JAYA – Metrowealth International Group (Metrowealth) telah menganjurkan pertandingan Video Parodi Terbaik daripada babak nashkah Filem Coast Guard Malaysia: Ops Helang.
Menerusi satu kenyataan, Metrowealth berkata penganjuran tersebut adalah sebahagian daripada usaha untuk menarik lebih ramai pelajar menonton filem yang sarat dengan mesej itu bagi mengisi masa terluang mereka.
Selain itu katanya, ia turut menawarkan hadian wang tunai lumayan kepada setiap pemenang.
Tambah Metrowealth, pertandingan itu terbuka kepada warganegara Malaysia tanpa mengira agama dan bangsa dalam melahirkan individu yang memiliki idea dan daya kreatif sendiri.
“Objektif penganjuran pertandingan ini adalah untuk memupuk minat dan kreativiti masyarakat dalam filem tempatan yang bersifat patriotik dan memiliki perasaan tebal dan sayangkan negara.
“Selain itu, ia juga bertujuan mencungkil bakat penghasilan produk multimedia bergenre nilai murni universal serta memberi peluang kepada masyarakat Malaysia memahami tugas seseorang penguatkuasa.

“Pada masa sama, kami juga ingin mengajak kakitangan dan agensi kerajaan lain itu turut sama membantu menyokong filem yang dihasilkan satu agensi kerajaan lain,” katanya.
Tarikh tutup pertandingan Video Parodi Terbaik itu pada 28 Februari depan.
Dalam pada itu, Metrowealth memaklumkan filem Coast Guard Malaysia: Ops Helang itu menyasarkan kutipan sebanyak RM20 juta di pawagam dan kini melebihi RM5 juta.
Filem berkenaan ditayangkan di semua pawagam seluruh negara bermula 2 Februari lalu, termasuk tayangan serentak di Singapura dan Brunei Darussalam.-KOSMO! ONLINE


Ustazah Lombok terima lamaran lelaki Belgium
Oleh KOSMO!

22 Februari 2023, 7:30 pm
JAKARTA – Seorang ustazah yang berasal dari Lombok tular di media sosial Indonesia kerana melangsungkan perkahwinan dengan seorang jejaka dari Belgium, lapor laman berita Liputan6 semalam.
Mauni, menceritakan kisah ketika dia mula mengenal suaminya menerusi video yang dimuat naik dalam akaun TikTok @lombokdokumen.
Pasangan itu mula berkenalan melalui aplikasi Muslimah.com sejak Disember 2022 dan kemudiannya bertukar nombor untuk berhubung melalui aplikasi WhatsApp.
Setelah lama berkenalan, lelaki bernama Jawad itu meluahkan perasaannya kepada Mauni menerusi WhatsApp. Ketika melihat Mauni, Jawad mendakwa dia seperti melihat satu cahaya dan ingin terus bersamanya.
Setelah isi hatinya ditolak, Jawad membuat panggilan video untuk menjelaskan alasan dia menyukai Mauni.
Menurut Mauni, selepas mengetahui isi hati Jawad, dia melakukan solat istikarah sebanyak tujuh kali untuk mendapatkan petunjuk.

Dia kemudian bersetuju berkahwin dengan Jawad dalam satu majlis sederhana di Lombok. – Agensi


6 negeri bubar DUN dua minggu terakhir Jun
Oleh MOHD YUNUS YAKKUB

22 Februari 2023, 6:18 pm
SHAH ALAM – Pembubaran Dewan Undangan Negeri (DUN) di enam negeri akan dilakukan dalam dua minggu terakhir Jun ini.
Ini meliputi Selangor, Negeri Sembilan, Pulau Pinang, Kelantan, Kedah dan Terengganu bagi membolehkan Pilihan Raya Negeri (PRN).
Menteri Besar Selangor, Datuk Seri Amirudin Shari berkata, kesepakatan itu dicapai menerusi pertemuan bersama Menteri Besar dan Ketua Menteri bagi lima negeri lain hari ini.
“Alhamdulillah kami berenam mengambil kesempatan minum petang di Kuala Lumpur sempena Mesyuarat Majlis Raja Raja yang bersidang dua hari ini.
“Secara ringkas kami mencapai kata sepakat untuk mempertimbangkan pembubaran DUN masing-masing dalam dua minggu terakhir Jun ini,” katanya menerusi laman Facebook rasminya, hari ini.
Amirudin turut menjelaskan persefahaman ini sudah pasti akan dimaklum serta dibincangkan di peringkat parti masing-masing sebelum dipersembah bagi tujuan perkenan Sultan, Yang Dipertuan Besar serta Tuan Yang Terutama Negeri masing-masing.

“Semoga persefahaman ini dapat mempermudahkan usaha rakyat untuk merayakan demokrasi kelak, InsyaAllah,” katanya. -KOSMO!ONLINE


Ular tedung selar sedang mengawan ditangkap di dalam kebun
Oleh ZAKKINA WATI AHMAD TARMIZI

22 Februari 2023, 6:08 pm
KUALA PILAH – Dua ekor ular tedung selar yang sedang mengawan di dalam kawasan kebun di Kampung Parit di sini ditangkap pasukan Angkatan Pertahanan Awam Malaysia (APM) hari ini.
Pegawai APM Daerah Kuala Pilah, Leftenan (PA) Mohamad Ghazali Abd. Rahim berkata, pihaknya telah menerima panggilan kira-kira pukul 3.48 petang dan terdapat dua ekor ular sedang mengawan di dalam rimbunan pohon buluh.
“Lima orang anggota APM Kuala Pilah telah dikejarkan ke lokasi kejadian. Pihak kami mengambil masa kira-kira 10 minit untuk menangkap ular berkenaan dengan menggunakan alatan khas,” katanya ketika dihubungi hari ini.
Mohamad Ghazali berkata, dua ekor ular tedung selar itu masing-masing seberat lapan kilogram (kg) dan 3.5 kg kemudiannya dibawa ke Pusat Kawalan Operasi Daerah Kuala Pilah sebelum diserahkan kepada pihak Jabatan Perlindungan Hidupan Liar dan Taman Negara (Perhilitan).-KOSMO! ONLINE


Kartel daging: Syarikat, pengarah didenda RM1.5 juta dan RM100,000
Oleh KHAIRUL MOHD. ALI

22 Februari 2023, 6:44 pm
JOHOR BAHRU – Syarikat pembekal daging sejuk beku LY Frozen Food Sdn. Bhd. didenda sebanyak RM1.5 juta selepas mengaku bersalah atas tujuh pertuduhan bersabit kesalahan kartel daging, tiga tahun lalu.
Pengarahnya, Yong Chee Keong, 42, pula didenda sebanyak RM100,000 atau enam bulan penjara jika gagal bayar selepas mengaku bersalah atas tujuh pertuduhan yang dikenakan ke atasnya.
Keputusan itu dibuat Hakim Fatimah Zahari selepas tertuduh membuat pengakuan tersebut selepas kesemua pertuduhan dibacakan terhadap mereka.
Sementara itu, Fatimah turut memerintahkan seorang lagi tertuduh, pengurus stor, Chong Kim Kuang, 50, dibebas dan dilepaskan daripada kesemua tujuh pertuduhan yang dikenakan terhadapnya sebelum ini.
Fatimah juga memerintahkan seorang lagi pengarah syarikat, Tan Siew Huak, 44, yang masih gagal dikesan pihak berkuasa sehingga hari ini dilepas tanpa dibebaskan daripada pertuduhan.
Kesemua mereka didakwa mengguna, memiliki dan menawarkan 3,418 kotak makanan sejuk beku menggunakan perihal dagangan palsu tanpa kelulusan dua syarikat pembekal dari Australia selain menggunakan logo halal palsu serta menggunakan logo halal tanpa kelulusan badan persijilan halal Australia.

Sementara itu, pada 12 Februari lalu, mahkamah sama melepas dan membebaskan Syarikat LY Frozen Food Sdn. Bhd., Kim Kuang, dan akauntan, Ng Yee Xin, 39, daripada 12 pertuduhan pengubahan wang haram berjumlah RM12.9 juta pada Oktober 2018 hingga Disember 2020 lalu.-KOSMO! ONLINE


Bapa urus 7 anak dipecat kerana datang lewat ke tempat kerja
Oleh KOSMO!

22 Februari 2023, 7:00 pm
KIGALI – Seorang bapa tunggal dari Rwanda, Byago Donat dipecat oleh majikannya selepas datang lewat ke tempat kerja kerana menjaga anak-anaknya, lapor laman berita Tuko.
Tukang gunting rambut profesional itu menjadi penganggur selepas dipecat oleh ketua yang tidak dapat memahami situasi sukarnya seperti yang dilaporkan Afrimax English.
“Saya ialah seorang bapa kepada tujuh anak. Saya mempunyai lima orang anak sebelum kami mendapat dua anak terakhir yang merupakan pasangan kembar. Kami mengharungi tempoh sebulan setengah di hospital dan saya pulang bersama isteri.
“Kami hidup bersama dua setengah bulan lagi selepas itu sebelum dia (isteri) pergi,” kata Donat.
Tambah Donat, suatu hari ketika pulang dari tempat kerja, dia mendapati anak-anak kecilnya bersendirian tanpa dipantau isterinya.
Dia menyangka isterinya akan kembali tetapi mendapati wanita berkenaan turut membawa wang dan pakaian.

Majikan Donat akhirnya memecatnya selepas dia datang lewat ke tempat kerja kerana perlu menguruskan anak-anaknya. – Agensi


Sindiket tipu pelaburan tumpas, 10 ditahan
Oleh MOHD. HUSNI MOHD. NOOR

22 Februari 2023, 7:00 pm
PUTRAJAYA – Seramai 10 individu ditahan reman selama enam hari bermula hari ini bagi membantu siasatan berhubung sindiket penipuan pelaburan dikenali Op Tropicana.
Kesemua suspek iaitu tujuh lelaki dan tiga wanita itu masing-masing melibatkan lima warga British, dua Filipina dan tiga warga tempatan.
Perintah reman dikeluarkan Mahkamah Majistret Putrajaya hari ini selepas membenarkan permohonan Suruhanjaya Pencegahan Rasuah Malaysia (SPRM).
Majistret Mohd. Dinie Shazwan Ab. Shukor turut menetapkan tempoh reman sehingga 27 Februari ini.
Sebelum ini, SPRM membongkar satu sindiket ‘scammer pelaburan’ yang didalangi oleh warga United Kingdom (UK) bersama beberapa negara lain kerana turut terlibat dengan aktiviti pengubahan wang haram serta rasuah.
Operasi yang dinamakan sebagai Op Tropicana itu adalah kerjasama SPRM bersama Jabatan Imigresen Malaysia, Suruhanjaya Komunikasi dan Multimedia Malaysia (MCMC), CyberSecurity Malaysia, Telekom Malaysia (TM), Suruhanjaya Syarikat Malaysia (SSM), Tenaga Nasional Bhd (TNB) dan Lembaga Hasil Dalam Negeri (LHDN).- KOSMO! ONLINE


Cerita bawa Bella ke klinik bukan rekaan – Siti Bainun
Oleh NUZULSHAM SHAMSUDDIN

22 Februari 2023, 6:14 pm
KUALA LUMPUR – Pengasas Rumah Bonda, Siti Bainun Ahd Razali hari ini menafikan bahawa cerita mengenai Bella dibawa ke klinik untuk mendapatkan rawatan adalah rekaan semata-mata.
Pada prosiding sebelah petang, Siti Bainun menafikan perkara itu selepas tidak bersetuju dengan cadangan soalan semasa pemeriksaan balas oleh Timbalan Pendakwa Raya, Nor Azizah Mohamad.
Nor Azizah: Saya katakan cerita bawa Bella ke klinik adalah rekaan semata-mata?
Siti Bainun: Tidak setuju.
Dalam pada itu, Siti Bainun berkata seperti ibu-ibu lain, sekiranya anak sakit dia akan memberikan rawatan atau melakukan apa sahaja yang dirasakan terbaik.
“Ia bergantung pada tahap sakit anak saya. Bearable (boleh ditahan) atau tidak,” katanya lagi.
Sebelum ini, ketika di peringkat pendakwaan, saksi pendakwaan ke-16, Dr. Rashid Khan Mohamad memberitahu, Siti Bainun datang ke kliniknya pada 2 Jun 2021 untuk mendapatkan ubat bagi rawatan kecederaan akibat terkena air panas.

Doktor perubatan Klinik Setapak dan Surgeri itu berkata, Siti Bainun mendakwa kecederaan tersebut dialami ‘anaknya’ selain mahu mendapatkan ubat untuk diri sendiri.
Terdahulu, pada sesi pemeriksaan utama, Siti Bainun menyatakan dia berasa pelik apabila saksi pendakwaan pertama, Zurianti Sudin bersungguh-sungguh menyuruhnya mendapatkan rawatan Covid-19 di hospital sedangkan kesihatannya ketika itu masih baik.
Tambahnya, Zurianty bukan sahaja memaksanya untuk ke hospital malah memberi peringatan jika berdegil dia akan dipisahkan dengan anak jagaannya dengan cara paling sedih.
“Saya tidak tahu mengapa dia buat begitu kerana dia tidak pernah ambil tahu keadaan diri saya,” katanya.
Perbicaraan di hadapan Hakim Izralizam Sanusi bersambung esok.
Siti Bainun, 31, didakwa mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju di sini pada Februari dan Jun 2021.
Pendakwaan dibuat mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya. – KOSMO! ONLINE


Waspada al-Quran ‘sesat’ dari China
Oleh AHMAD SHAHERMAN SHAMSURI

22 Februari 2023, 6:23 pm
PUTRAJAYA – Kebanjiran peranti al-Quran secara digital yang dibawa masuk dari China ke negara ini berjaya membongkar isu kandungan kitab suci itu dimana mempunyai kesilapan daripada segi bacaan selain mengelirukan pembaca.
Lebih mengejutkan, peranti elektronik yang dijual murah serendah RM29 sehingga RM350 itu juga didapati langsung tidak mempunyai perakuan Kementerian Dalam Negeri (KDN).
Setiausaha Bahagian Penguatkuasaan dan Kawalan (PKK) KDN, Nik Yusaimi Yussof berkata, setakat ini, kesemua produk itu disifatkan dijual pada harga murah kerana berasal dari China selain turut dipasarkan ke seluruh dunia.
“Kertas siasatan sudah dibuka di bawah Seksyen 7 dan 14 (1) Akta Pencetakan Al-Quran (APTQ) 1986 kerana mengedar dan menjual bahan penerbitan tanpa perakuan.
“Sekiranya disabitkan kesalahan di mahkamah, pelaku tersebut boleh dikenakan hukuman penjara tidak lebih daripada lima tahun atau denda hingga RM20,000 atau kedua-duanya,” katanya di sini tadi.
Mengulas lanjut, Nik Yusaimi berkata, semua peranti itu tiada kelulusan termasuk cop dan hologram dari Lembaga Pengawalan dan Pelesenan Pencetakan Al-Quran (LPPQ). – KOSMO! ONLINE


Jangan salahkan orang lain, berani buat berani tanggung – Isham Jalil
Oleh HARRITH HISHAM

22 Februari 2023, 6:53 pm
PETALING JAYA – Ketua Penerangan UMNO, Isham Jalil menegaskan sikap menyalahkan orang lain akibat tindakan sendiri adalah tidak wajar lebih-lebih lagi melibatkan salah guna kuasa dan rasuah.
Selain itu, beliau turut menyelar dakwaan Presiden Bersatu Tan Sri Muhyiddin Yassin apabila mengaitkan Presiden UMNO, Datuk Seri Ahmad Zahid Hamidi sebagai dalang utama pihaknya dipanggil SPRM.
“Muhyiddin kata sebab Presiden UMNO panggil dia (Muhyiddin) kluster mahkamah kononnya Presiden UMNO menjadi dalang dia dan rakan-rakan kena panggil SPRM.
“Saya yang paling awal kata dan jangka sebelum pilihan raya lagi kamu dan puak-puak kamu akan jadi kluster mahkamah sebab disyaki terlibat dalam rundingan kontrak kerajaan secara terus.
“Tapi ini tidak bermakna saya yang suruh kamu beri kontrak ini secara rundingan terus dan suruh kamu ambil komisen beratus juta untuk kepentingan politik. Ini semua kamu dan rakan-rakan kamu dituduh buat sendiri. Usah salahkan orang lain apabila kamu ditangkap,” katanya dalam kenyataan hari ini.
Menurut Isham, beliau tidak pernah mengambil rasuah atau apa-apa komisen walaupun sudah berkhidmat selama 20 tahun dalam kerajaan daripada pegawai rendah sehingga menjadi pengarah.

“Kamu (Datuk Wan Saifulruddin Wan Jan) dan rakan-rakan yang hanya berada dalam kerajaan selama 17 bulan dilihat sudah pandai ‘sakau’ duit dan ada tuduhan kes rasuah berjuta.
“Laporan menyebut semasa kamu meminta dan menerima sogokan RM6 juta tersebut ketika masih memegang jawatan dalam kerajaan. Ini salah, bukan sahaja dari segi etika tetapi di sisi undang-undang,” ujarnya.
Justeru, beliau memberikan nasihat kepada Muhyiddin dan Wan Saiful agar berani berhadapan dengan tindakan yang telah dibuat.
“Saya hanya ingin kata kepada kamu semua, berani buat berani tanggung dan sepandai-pandai tupai melompat akhirnya jatuh ke tanah jua,” jelasnya.
Semalam, Kosmo! melaporkan Wan Saifulruddin didakwa di Mahkamah Sesyen Kuala Lumpur atas dua pertuduhan rasuah RM6.9 juta membabitkan projek Program Jana Wibawa yang bernilai RM232 juta tahun lalu. – KOSMO! ONLINE


NASA sahkan meteorit terhempas di Texas
Oleh KOSMO!

22 Februari 2023, 6:30 pm
WASHINGTON – Pentadbiran Aeronautik dan Angkasa Lepas Kebangsaan (NASA) mengesahkan bebola api yang dikesan di negeri Texas Rabu lalu sebenarnya merupakan sebuah meteorit seberat 453 kilogram (kg) yang terhempas ke Bumi, lapor akhbar Daily Star.
Penduduk di sekitar bandar McAllen, Texas Selatan ketakutan selepas mendengar bunyi letupan sonik sekitar pukul 5 petang (waktu tempatan) pada 15 Februari lalu.
Setelah menjalankan siasatan, NASA mengesahkan bahawa meteorit berdiameter sekitar 60 sentimeter (sm) itu telah memasuki atmosfera Bumi.
Batuan angkasa seberat seekor beruang Grizzly itu bergerak pada kelajuan 43,452 kilometer sejam (km/j) dan mempunyai tenaga setara dengan bom TNT lapan tan, kata NASA.
Berkongsi imej bola api yang dirakam satelit, NASA berkata dalam satu kenyataan: “Berdasarkan analisis maklumat awal daripada beberapa sumber, pakar NASA percaya objek itu adalah meteorit dengan berat kira-kira 453 kg.
“Berdasarkan sudut dan kelajuan pergerakan objek itu serta keupayaannya dikesan melalui radar, ia konsisten dengan fenomena meteorit lain yang terhempas secara semula jadi. Radar dan data lain menunjukkan bahawa meteorit akan mencecah tanah berdasarkan peristiwa ini,” kata NASA.

Meteorit itu didakwa terhempas di Texas selepas berpecah menjadi serpihan ketika berada pada ketinggian 33,796 meter (m).
“Walaupun meteorit cenderung untuk memasuki atmosfera Bumi pada kelajuan tinggi, ia menjadi perlahan ketika bergerak melalui atmosfera dan pecah menjadi kecil sebelum terhempas ke tanah.
“Meteorit menyejuk dengan cepat dan secara amnya tidak berisiko kepada orang ramai,” tambah NASA. – AGENSI


Rider letak tong sampah atas kereta, buang angin ditahan
Oleh KOSMO

22 Februari 2023, 6:36 pm
PETALING JAYA – Gara-gara melakukan khianat terhadap seorang pemilik kenderaan yang menghalang laluan keluar masuk, seorang penghantar makanan telah ditahan polis, di Jalan 3/40 Pusat Kepong Batu 6 1/2, kelmarin.
Dalam kejadian pada 27 Januari lepas, kira-kira pukul 7.16 malam, pihak polis telah menerima laporan daripada seorang wanita warga tempatan, berusia 27 tahun, mengenai kejadian khianat ke atas kenderaannya.
Ketua Polis Daerah Sentul, Asisten Komisioner Beh Eng Lai berkata, kira-kira pukul 9.30 malam, Bahagian Siasatan Jenayah Ibu Pejabat Polis Daerah Sentul telah berjaya menangkap seorang lelaki warga tempatan berusia 41 tahun.
“Suspek yang bekerja sebagai penghantar makanan, mengaku telah meletakkan tong sampah, sampah sarap dan botol kaca serta membuang angin tayar kereta pengadu disebabkan kereta pengadu telah menghalang laluan keluar masuk.
“Susulan daripada tangkapan yang dilakukan, pihak polis telah berjaya merampas satu jaket berwarna hijau dan satu beg berwarna hijau jenama penghantar makanan yang digunakan oleh suspek semasa kejadian berlaku,” katanya dalam kenyataan hari ini.
Walau bagaimanapun, semakan rekod mendapati suspek tidak mempunyai sebarang rekod kesalahan jenayah lampau.

Suspek dituduh pada hari ini dibawah Seksyen 427 Kanun Keseksaan kerana melakukan perbuatan khianat dengan niat menyebabkan kerugian dan telah disabitkan dengan hukuman denda sebanyak RM 1,000.00.
Dalam pada itu, Eng Lai menasihati orang ramai supaya sentiasa mematuhi undang-undang dan bersama-sama menjaga kesejahteraan serta keharmonian di Kuala Lumpur.
“Orang ramai yang mempunyai maklumat berkenaan sebarang kegiatan
jenayah boleh menghubungi Bilik Gerakan IPD Sentul 03-40482222,” katanya. – KOSMO! ONLINE


Duda dijel setahun, pecah masuk bengkel curi ‘tool box’
Oleh DIYANATUL ATIQAH ZAKARYA

22 Februari 2023, 5:16 pm
MELAKA – Perbuatan seorang duda memecah masuk sebuah bengkel dan mencuri satu set peralatan membaiki kereta membawa padah selepas dijatuhi hukuman penjara setahun oleh Mahkamah Majistret di sini, hari ini.
Majistret Mazana Sinin menjatuhkan hukuman itu terhadap tertuduh, Idris Karim, 41, yang membuat pengakuan bersalah sejurus pertuduhan dibacakan oleh jurubahasa mahkamah.
Mengikut pertuduhan, tertuduh didapati telah melakukan pecah masuk kedai milik Mohd Nazree Norizan dan mencuri satu set ‘tool box’ bernilai RM3,000.
Perbuatan itu dilakukan kira-kira pukul 1.46 pagi di Nazree Auto Garage, Lorong Pandan, Kampung Lapan dalam daerah Melaka Tengah, 15 Februari lalu.
Bagi kesalahan itu, tertuduh didakwa mengikut Seksyen 457 Kanun Keseksaan yang membawa hukuman penjara maksimum 14 tahun dan boleh didenda atau sebat bagi kesalahan kedua dan seterusnya.
Terdahulu, Peguam Muhammad Izzuddin Ab. Malek yang mewakili tertuduh memohon agar hukuman anak guamnya diringankan dengan alasan tertuduh hanya bekerja sebagai tukang pasang mozek dan merupakan duda satu anak.

Timbalan Pendakwa Raya, J. Banusha memohon hukuman berat dikenakan sebagai pengajaran kepada tertuduh dan orang awam.
Selepas mendengar hujah kedua belah pihak, mahkamah menjatuhkan hukuman penjara 12 bulan bermula dari tarikh ditangkap iaitu 15 Februari lalu. – KOSMO! ONLINE


Asuma Beevi tawar diri tanding Ketua Wanita Kuala Langat
Oleh ABDUL RAZAK IDRIS

22 Februari 2023, 5:22 pm
KUALA LANGAT – Bekas Setiausaha Pergerakan Puteri UMNO, Asuma Beevi Mohamed Sali menawarkan diri untuk bertanding jawatan Ketua Wanita UMNO Bahagian Kuala Langat, pada pemilihan peringkat bahagian tahun ini.
Menurut Asuma Beevi, pemilihan UMNO kali ini adalah medan terbaik memberi isyarat kepada rakyat bahawa pemerkasaan parti sedang berjalan di samping meraikan demokrasi sesama ahli parti.
Katanya, beliau berharap diberikan peluang membuat perubahan bagi menarik kembali keyakinan rakyat kepada UMNO.
“Saya melihat kegagalan kita pada Pilihan Raya Umum ke-15 (PRU15) bukanlah medan untuk mana-mana pihak menuding jari kepada pengundi muda semata-mata.
“Sebaliknya adalah mesej jelas dari pengundi bahawa rakyat mahukan rejuvenasi di dalam UMNO dan Barisan Nasional, ” katanya ketika ditemui di sini hari ini.
Jelas Asuma Beevi, beliau nekad bersama dalam proses pemerkasaan itu selepas mempunyai pengalaman bersama UMNO hampir dua dekad. – KOSMO! ONLINE


KPDN sedia bantu rakyat dapatkan permit jual Menu Rahmah
Oleh MARLIA ZAKARIA

22 Februari 2023, 5:11 pm
KUALA LUMPUR – Kementerian Perdagangan Dalam Negeri dan Kos Sara Hidup (KPDN) sedia membantu rakyat yang menghadapi kekangan untuk mendapatkan permit bagi menjalankan perniagaan Menu Rahmah.
Menterinya, Datuk Seri Salahuddin Ayub berkata, golongan ini boleh tampil ke hadapan untuk diberikan bantuan sewajarnya.
“Mereka ini mungkin peniaga baru yang perlukan permit atau lesen daripada pihak majlis atau pihak berkuasa tempatan (PBT).
“Ada di antaranya yang hadapi masalah dapatkan permit maklumlah lepas pandemik mungkin ada tunggakan bil yang membebankan mereka.
“Boleh datang bertemu dan kita akan cuba bantu untuk dapatkan tempat,” katanya ketika sidang media selepas berucap di Majlis Pelancaran Inisiatif Payung Rahmah dan Cabaran “Beli & Menang” RM1.1 juta di KK Super Mart, di sini, hari ini.
Dalam masa sama katanya, satu komuniti akan ditubuhkan bersama beberapa kementerian berkaitan dalam usaha menangani isu sedemikian.

“Contohnya dalam usaha kita untuk menjadikan Kuala Lumpur sebagai bandar raya Rahmah, kita boleh ambil isu-isu yang boleh dibantu untuk diselesaikan kes demi kes, ” katanya. – KOSMO! ONLINE


Dewan Rakyat: Risda laksana pemutihan pekebun kecil
Oleh SITI A'ISYAH SUKAIMI

22 Februari 2023, 6:01 pm
KUALA LUMPUR – Pihak Berkuasa Kemajuan Pekebun Kecil Perusahaan Getah (Risda) sedang giat melaksanakan pemutihan data pekebun kecil sekali gus memastikan golongan bersasar menerima Bantuan Musim Tengkujuh (BMT).
Timbalan Perdana Menteri, Datuk Seri Ahmad Zahid Hamidi yang juga Menteri Kemajuan Desa dan Wilayah berkata, pada tahun lalu, BMT telah dilaksanakan secara bersasar.
“Bantuan BMT ini adalah sejumlah RM800 seorang, dibayar dalam tempoh musim tengkujuh iaitu sebanyak RM300 sebulan bagi dua bulan pada November dan Disember 2022 serta RM200 pada Januari 2023.
“Seramai 279,946 pekebun kecil dan penoreh telah menerima insentif ini berdasarkan syarat kelayakan yang telah ditetapkan,” katanya pada sidang Dewan Rakyat, hari ini.
Beliau berkata, Risda menyediakan pelbagai bantuan dan subsidi kepada pekebun kecil getah dengan melaksanakan pelbagai program.
Antara program tersebut ialah Tanam Semula Getah (TSG), Skim Getah Matang (SGM), Aktiviti Ekonomi Tambahan (AET) dan Pembangunan Usahawan serta Pembangunan Hasil Baharu Agromakanan. – KOSMO! ONLINE


Yayasan SP Setia sumbang RM120,000 kepada tiga hospital di Lembah Klang
Oleh HARRITH HISHAM

22 Februari 2023, 5:28 pm
PETALING JAYA – Yayasan SP Setia memberi sumbangan pembiayaan bernilai RM120,000 kepada Pusat Perubatan Universiti Malaya (PPUM), Hospital Canselor Tuanku Muhriz (HCTM) dan Hospital Shah Alam dalam usaha menyokong komuniti yang memerlukan dan meningkatkan akses sokongan penjagaan kesihatan.
Pengerusi Yayasan SP Setia, Datuk Zuraidah Atan berkata, bantuan kepada tiga buah hospital di Lembah Klang itu dibuat melalui Program Bantuan Penjagaan Kesihatan dan Kesejahteraan Ikhlas Setia.
“Sementara kami meneruskan usaha kami melalui program tersebut, Setia terus komited untuk membantu rakyat Malaysia yang kurang bernasib baik dan memerlukan rawatan perubatan.
“Kami berharap bantuan yang diberikan melalui hospital ini dapat membantu meringankan beban mereka selain memberi ketenangan minda ketika menerima rawatan,” katanya dalam kenyataan, semalam.
Terdahulu, penyampaian cek simbolik dan kerusi roda diadakan di Ibu Pejabat Korporat SP Setia sebagai tanda sokongan sempena pelancaran program.
Dalam pada itu, Zuraidah berkata, pembiayaan kepada PPUM dan HCTM akan disalurkan ke pusat transit masing-masing untuk subsidi kos penginapan, makanan harian dan keperluan kebersihan yang ditanggung oleh pesakit atau penjaga serta keluarga mereka.

“Hospital juga akan menaik taraf kemudahan bilik pusat transit untuk mewujudkan persekitaran yang selesa untuk pesakit dan penjaga, terutama mereka yang mempunyai penyakit kronik,” ujarnya.
Katanya, sebahagian daripada pembiayaan program berkenaan diperuntukkan kepada Hospital Shah Alam untuk pembelian 21 unit kerusi roda yang bernilai RM10,000.
“Kerusi roda ini akan diberikan kepada pesakit yang sedang pulih strok atau sedang pulih daripada pembedahan kaki serta lutut tetapi tidak mampu,” jelasnya. – KOSMO! ONLINE


Teater PGL diteruskan? Tiara Jacquelina tak janji
Oleh NUR AL-FAIRUZA SYARFA NOR SAIDI

22 Februari 2023, 5:36 pm
PETALING JAYA – Setelah hampir setahun teater Muzikal Puteri Gunung Ledang dibatalkan, penerbit Puan Seri Tiara Jacquelina tidak menolak sekiranya akan meneruskan pementasan tersebut pada masa hadapan.
Bagi Tiara atau nama lengkapnya Tiara Jacquelina Eu Effendi, 56, buat masa ini syarikat miliknya, Enfiniti Productions mahu melakukan pembaharuan sekiranya ingin meneruskan perancangan pementasan teater tersebut yang dibatalkan pada tahun lalu akibat pandemik.
“Sebagai sebuah syarikat, kami telah melakukan pelbagai evolusi dengan mementaskan beberapa pementasan hebat seperti P. Ramlee The Musical Teater dan Ola Bola.
“Kami mahu cabaran baharu dan ingin meneruskan penceritaan tersebut menggunakan platform lain dengan lingkungan berbeza.
“Saya tidak boleh menjanjikan apa-apa kerana mana tahu suatu hari nanti bangun tidur saya terus melakukan pementasan tersebut,” katanya ketika ditemui pada sidang akhbar Dream Forest Langkawi, hari ini.
Dream Forest merupakan destinasi tarikan baharu iaitu sebuah hutan yang menggunakan teknologi ‘Augmented Reality’ (AR) dan ‘projection mapping’ menceritakan kisah-kisah legenda di Langkawi, Kedah.

Watak-watak yang digunakan dicipta khas agar mudah difahami bagi pengunjung yang datang ke lokasi tarikan baharu tersebut terletak di Lubuk Semilang, Langkawi.
Dengan keluasan sepanjang 1.2 kilometer (km), tempat pelancongan berkonsepkan fantasi berkenaan akan mula dibuka pada 1 Mei depan. – KOSMO! ONLINE


Gagal seludup ketum, Hilux terbabas masuk longkang
Oleh KOSMO

22 Februari 2023, 5:56 pm
KUALA NERANG – Cubaan dua lelaki untuk menyeludup sejumlah daun ketum ke negara jiran, Thailand menggunakan trak pikap gagal selepas ditahan di Kampung Sungai Kechil di sini hari ini.
Difahamkan, kenderaan jenis Toyota Hilux dinaiki penyeludup itu terbabas masuk ke dalam longkang di bahu jalan berhadapan rumah penduduk.
Mereka dipercayai dikejar pasukan keselamatan dari kawasan Durian Burung dekat sini.
Tinjauan di lokasi kejadian mendapati kenderaan tersebut berada di dalam longkang dengan sejumlah bungkusan daun ketum bertaburan di tepi jalan.
Terdahulu, terdapat beberapa video memaparkan dua lelaki diqpercayai penyeludup berjaya ditahan oleh anggota tentera.
Anggota tentera mengawal lokasi penahanan dua lelaki yang disyaki cuba menyeludup daun ketum ke Thailand di Kampung Kampung Sungai Kechil, Kuala Nerang hari ini. Foto SHAHIR NOORDIN
Difahamkan, daun ketum yang dibawa kumpulan penyeludup tersebut adalah berjumlah kira-kira satu tan. – KOSMO! ONLINE


Penduduk India, Pakistan, Peru, China berdepan banjir besar akibat pencairan glasier
Oleh KOSMO!

22 Februari 2023, 6:00 pm
NEW DELHI – Kira-kira 15 juta orang di seluruh dunia berdepan risiko banjir secara tiba-tiba dan mampu membunuh dari tasik-tasik glasier yang semakin mencair, lapor akhbar The Indian Express semalam.
Menurut satu kajian terbaharu, bilangannya semakin meningkat akibat pemanasan global dan lebih separuh daripada penduduk yang mungkin terjejas tinggal di empat negara iaitu India, Pakistan, Peru dan China.
Diterbitkan dalam jurnal Nature, kajian berjudul ‘Glacial Lake Outburst Floods Threaten Millions Globally’ telah dijalankan oleh Caroline Taylor, Rachel Carr dan Stuart Dunning dari Universiti Newcastle, Tom Robinson dari Universiti Canterbury dan Matthew Westoby dari Universiti Northumbria.
Tasik glasier terhasil daripada glasier yang mencair dan ia boleh menyebabkan banjir di kawasan hilir.
Ia dikenali sebagai banjir ledakan tasik glasier atau GLOF. Walaupun GLOF telah berlaku sejak zaman ais, risiko telah meningkat berlipat kali ganda akibat perubahan iklim, kata penyelidik-penyelidik kajian itu.
GLOF boleh menjadi bencana kerana kebanyakannya tiba dengan sedikit amaran dan mengakibatkan kemusnahan besar-besaran harta benda, infrastruktur dan tanah pertanian. – Agensi


‘Kita menangis tapi adik Zarif tengah berlari-lari di taman syurga’
Oleh KOSMO

22 Februari 2023, 5:18 pm
PETALING JAYA – “Kita semua menangis sekarang tapi adik Zarif tengah berlari-lari di taman syurga”
Demikian kata salah seorang pengguna Twitter apabila melihat video tular seorang kanak-kanak kecil bernama Zarif bersalaman dan berpelukan dengan semua jururawat yang merawatnya.
Menurut perkongsian video itu, Zarif difahamkan pernah mendapatkan rawatan di Wad 9C Unit Dialisis Hospital Tunku Azizah Kuala Lumpur dan berakhir pada 8 Mei 2020.
Katanya, keluarga memilih untuk membawa pulang Zarif setelah doktor memaklumkan bahawa mereka telah kehabisan pilihan perubatan untuk merawatnya.
“Kami bawa pulang dia ke rumah namun sembilan hari kemudian, dia ‘pulang’ menghadap Sang Pencipta.
“Ia tidak mudah buat kami dan mereka (pihak hospital) untuk mengucapkan selamat tinggal kepada wira cilik yang tidak didendang ini.

“Terima kasih kepada semua jururawat untuk kasih dan sayang kepada Zarif selama ini,” tulis ahli keluarga Zarif dalam hantaran video tersebut.
Sehubungan itu, perkongsian video berkenaan di Twitter telah mendapat tontonan lebih 570,000 beserta lambakan komen sebak para pengguna aplikasi terbabit.
“Dah berkolam pula mata nak masuk mesyuarat,” komen sherararaa.
“Memang sedih sangat, saya sebagai jururawat belakang tabir mesti tunjuk kuat depan budak-budak. Mereka tidak tahu apa-apa,” tulis gincumerah951.
“Semoga Allah kurniakan kekuatan, ketabhana pada semua yang pernah bersama anakanda ini. Sedihnya!.” ujar thisiisbiey. -KOSMO! ONLINE.


Kepala terputus kereta rempuh penghadang jalan
Oleh KOSMO!

22 Februari 2023, 5:22 pm
BANGKOK – Seorang pegawai polis di Thailand maut dalam satu kemalangan jalan raya selepas kereta sedan yang dipandunya merempuh penghadang jalan, lapor laman berita Thaiger semalam.
Mayat Naphatrapee Worawongwaylarath, 30, dari Balai Polis Wilayah Chainart ditemui dalam keadaan kepalanya terputus dari badan selepas tertusuk penghadang jalan sepanjang 10 meter.
Kereta sedan Honda Civic berwarna hitam milik mangsa yang remuk ditemui di lorong sebelah kiri jalan.
Menurut akhbar Thairath, kemalangan itu berlaku pada pukul 12.15 tengah malam (waktu tempatan) di Jalan Phahonyothin di hadapan Sekolah Wat Laem, wilayah Chai Nat.
Ketika kejadian, Naphatrapee dikatakan memandu laju selepas pulang bekerja. Dia cuba memotong kereta lain di hadapan, namun hilang kawalan dan merempuh penghadang jalan.
Rempuhan itu menyebabkan penghadang jalan tersebut teralih dari tempatnya. Kereta itu berpusing di jalan sebelum merempuh tiang elektrik berhampiran dan berhenti. – Agensi


Kekosongan luar jangka, tiada PRK Batang Kali
Oleh MOHD RIDZAUDDIN ROSLAN

22 Februari 2023, 5:08 pm
PUTRAJAYA – Tiada Pilihan Raya Kecil (PRK) akan diadakan di Dewan Undangan Negeri (DUN) Batang Kali dalam masa terdekat susulan kekosongan luar jangka kerusi berkenaan.
Setiausaha Suruhanjaya Pilihan Raya (SPR), Datuk Indera Ikmalrudin Ishak berkata, pihaknya telah menerima pemakluman daripada Speaker Dewan Negeri Selangor, Ng Suee Lim melalui surat pada 21 Februari 2023 berhubung status kekosongan luar jangka itu.
“Ia selepas diisytiharkan kosong di bawah Perkara LXIX Undang-Undang Tubuh Kerajaan Selangor 1959.
“Berdasarkan kepada Bahagian Kedua, Undang-Undang Tubuh Kerajaan Selangor 1959, Bab 5 Perkara LXX (5), Speaker Dewan Negeri telah memaklumkan kepada SPR bahawa tiada keperluan bagi mengisi kekosongan luar jangka tersebut,” katanya dalam satu kenyataan di sini tadi.
Selaras dengan itu, jelasnya, tiada PRK Bahagian Pilihan Raya Negeri Batang Kali akan dijalankan.
Sebelum ini, DUN Selangor mengisytiharkan kekosongan kerusi Batang Kali berikutan wakil rakyat berkenaan, Harumaini Omar (Pejuang) gagal hadir tanpa kebenaran semasa persidangan dewan melebihi enam bulan iaitu sejak 28 Julai tahun lalu.

Suee Lim berkata, pengisytiharan itu mengikut Perkara LXIX Undang-Undang Tubuh Kerajaan Selangor 1959.
Beliau akan menghantar makluman pengisytiharan kekosongan kerusi itu kepada Suruhanjaya Pilihan Raya (SPR) dalam masa terdekat.
“Tahun lalu, DUN Selangor bersidang dari 14 hingga 18 Mac, 21 Mac, 25 hingga 29 Julai, 1 hingga 2 Ogos, 23 hingga 30 November, 1 hingga 2 Disember dan 5 hingga 6 Disember dalam Penggal Kelima DUN Selangor Yang Keempat Belas Tahun 2022.
“Penyata Rasmi dan Buku Kedatangan Ahli DUN Selangor menunjukkan ADUN Batang Kali didapati tidak hadir tanpa kebenaran Speaker DUN Selangor pada keseluruhan persidangan dewan dari 23 hingga 30 November 2022, 1 hingga 2 Disember 2022 dan 5 hingga 6 Disember 2022.
“Tiada rekod dalam Pejabat DUN Selangor dan Pejabat Speaker yang menunjukkan Yang Berhormat memohon kebenaran daripada Speaker untuk tidak hadir pada persidangan berkenaan,” katanya. – KOSMO! ONLINE


Istana Budaya raih RM6.1 juta sepanjang 2022
Oleh HANISAH SELAMAT

22 Februari 2023, 4:02 pm
PUTRAJAYA – Istana Budaya mencatat perolehan memberangsangkan sepanjang tahun lalu apabila meraih sebanyak RM6.144 juta menerusi penganjuran 15 buah program dan 39 pementasan.
Ketua Pengarahnya, Zubaidah Mukhtar berkata, selain menunjukkan kehadiran penonton yang menggalakkan dengan jualan 29,405 tiket, tahun lalu turut mencatatkan nilai publisiti mencecah RM52 juta.
“Impak pandemik yang masih dirasai ketika itu tidak membataskan kreativiti serta aktiviti kebudayaan dan kesenian di gelanggang berprestij ini apabila meraih RM6.144 juta menerusi pelbagai pementasan.
“Malah kehadiran penonton juga amat menggalakkan dengan jumlah melebihi 29,000 orang untuk tahun lalu.
“Pihak media juga memberikan maklum balas jitu menerusi nilai publisiti yang ditunjukkan dalam media cetak dan elektronik menerusi nilai mencecah RM52 juta.
“Sokongan pelbagai pihak dan pemain industri secara tidak langsung membuktikan keyakinan ramai terhadap perkembangan seni budaya tanah air,” katanya kepada Kosmo! Online.

ZUBAIDAH dan Mohd. Yusri pada majlis pelancaran Kempen Gerak di Putrajaya baru-baru ini.
Beliau berkata demikian selepas pelancaran Kempen Gerak yang turut dihadiri Timbalan Ketua Setiausaha (Kebudayaan) Kementerian Pelancongan, Seni dan Budaya, Mohd. Yusri Mohd.Yusoff.
Pada majlis berkenaan, Mohd. Yusri menyerahkan sijil penghargaan kepada wakil media atas sokongan berterusan yang diberikan.
Sementara itu, Zubaidah menyatakan pihaknya juga dapat mengutip sebanyak RM200,000 hutang tertunggak daripada jumlah RM2 juta.
“Angka ini membabitkan kutipan untuk bayaran yang belum dilunaskan syarikat produksi bagi tempoh lima tahun.
“Kita akan sentiasa memberikan peringatan kepada pihak berkaitan mengenai bayaran yang perlu dilangsaikan dari semasa ke semasa,” katanya lagi.
Bagi memastikan kelancaran operasi, ulas Zubaidah semua pihak yang ingin mengadakan pementasan di premis tersebut perlu mengikuti syarat menyelesaikan pembayaran sebelum memulakan pementasan.
“Tahun ini sudah ada 10 persembahan yang mengisi kalendar bagi musim 2023 iaitu hingga Mei depan sebelum Istana Budaya ditutup selama 36 bulan bagi kerja penyelenggaraan bumbung.
“Empat daripadanya membabitkan syarikat luar termasuk beberapa produksi antarabangsa dan kesemuanya sudah membuat bayaran penuh.
“Syarat ini diperkenalkan pada tahun ini bagi memastikan tiada lagi isu bayaran tertunggak atau masalah hutang lapuk,” ulasnya. – KOSMO! ONLINE


KPDN bakal perkenal bazar Ramadan Rahmah
Oleh MARLIA ZAKARIA

22 Februari 2023, 4:41 pm
KUALA LUMPUR – Kementerian Perdagangan Dalam Negeri dan Kos Sara Hidup (KPDN) akan mengadakan sesi libat urus bagi melaksanakan program bazar Ramadan Rahmah sempena bulan Ramadan ini.
Menterinya, Datuk Seri Salahuddin Ayub berkata, satu perbincangan tentang perkara itu akan diadakan dengan pihak pemain industri dan Dewan Bandaraya Kuala Lumpur (DBKL) dalam masa terdekat.
“Kita dah kenal pasti beberapa lokasi strategik dan mungkin ia akan diperkenalkan dengan kadar sewa paling Rahmah.
“Rakyat berpeluang untuk berniaga di bulan Ramadan dan memperoleh pendapatan menjelang perayaan,” katanya ketika sidang selepas merasmikan Majlis Pelancaran Inisiatif Payung Rahmah dan Cabaran “Beli & Menang” RM1.1 juta di KK Super Mart, di sini, hari ini.
Salahuddin berkata, inisiatif Payung Rahmah di KK Super Mart itu bukti sokongan pihak pemain industri ke atas usaha kerajaan tersebut.
“KPDN sentiasa menyokong usaha warga industri dalam sektor peruncitan negara yang memberi ganjaran tambahan untuk dinikmati rakyat.

“Usaha pengurusan KK Supermart & Superstore Sdn. Bhd. ini secara tidak langsung juga menjadi galakan kepada rakyat untuk berbelanja dengan harga berpatutan,” ujarnya. – KOSMO! ONLINE


Peminat Westlife bengang dilarang rakam gambar, video ketika konsert
Oleh KOSMO

22 Februari 2023, 4:24 pm
PETALING JAYA – Seorang peminat kumpulan pop terkenal 1990-an, Westlife meluahkan rasa kecewa selepas mendapat tahu peraturan penganjur konsert ’Westlife The Wild Dreams Tour In Malaysia’ yang bakal berlangsung esok dan Jumaat ini.
Menurut pemilik TikTok @Siz_rina, pihak penganjur melarang penonton merakam gambar, audio dan video atau membuat siaran langsung di mana-mana platform media sosial.
“Minum kopi dulu, tengah tertekan dengan peraturan penganjur konsert. Penat aku bersihkan telefon bimbit. Bayar RM800, tetapi tidak dibenarkan rakam gambar dan video.
“Pintu dibuka bermula pukul 7 malam, konsert bermula pukul 8.30 malam?”tulisnya menerusi satu hantaran video di TikTok.
Sehubungan itu, ramai pengguna TikTok turut menzahirkan rasa tidak puas hati dengan peraturan tersebut dan berpandangan pihak penganjur perlu bertolak ansur kerana tidak berbaloi dengan harga tiket yang mahal.
“Dah lima bulan tunggu konsert, akhir sekali tidak boleh rakam pula. Alahai rakam gambar banyak-banyak dekat luar sahaja lah,” tulis @HaniHanz.

“Ruginya kalau begitu. Tak dapat rasa suasana sebenar konsert,” keluh @Niza-female.
“Sama! Dah penat ‘spam’ dekat penganjur. Kita rakam kalau kru suluh muka, kita ramai-ramai suluh muka mereka balik,” komen @Aifaa.Harith.
Terdahulu, menerusi hantaran di Instagram penganjur, Trumpet International mengumumkan Westlife akan kembali ke Kuala Lumpur selepas konsert terakhir di sini pada 2019.
Konsert tersebut akan berlangsung di Axiata Arena, Kuala Lumpur pada 23 dan 24 Februari dengan harga tiket bermula serendah RM294 hingga RM884. -KOSMO! ONLINE.


Dewan Rakyat: Ahli Parlimen cadang benarkan pengeluaran KWSP bersasar
Oleh SITI A'ISYAH SUKAIMI

22 Februari 2023, 4:16 pm
KUALA LUMPUR – Kebenaran pengeluaran Kumpulan Wang Simpanan Pekerja (KWSP) secara bersasar masih menjadi topik dicadangkan Ahli-Ahli Parlimen yang bersidang di Dewan Rakyat hari ini.
Bekas Perdana Menteri, Datuk Seri Ismail Sabri Yaakob (BN-Bera) menyuarakan cadangan sama seperti sidang Dewan Rakyat semalam dan disokong Syahir Sulaiman (PN-Bachok) dan Datuk Seri Dr. Dzulkefly Ahmad (PH-Kuala Selangor).
Ismail Sabri memohon kerajaan mempertimbang kebenaran pengeluaran KWSP bersasar untuk mereka yang layak berdasarkan syarat-syarat yang ditetapkan.
“Apabila sebut cadangan pengeluaran bersasar, bermakna yang layaklah. Tak layak tak payah bagi, yang layak dan syarat itu ditentukan oleh kerajaan. Kerajaan punya kuasa meletakkan (syarat).
“Kalau kategori masih bekerja, sebagai contoh potongan KWSP setiap bulan akan diteruskan. Maknanya bukan kosong KWSP kalau benarkan pengeluaran. Jadi saya harap kerajaan pertimbangkan kepada yang layak,” katanya pada sidang Dewan Rakyat hari ini.
Dalam pada itu, Syahir berkata, beliau bersetuju pandangan Ismail Sabri untuk memfokuskan kepada pengeluaran KWSP bersasar dan mereka yang mampu.

“Jadi impak sangat besar kepada pemulihan ekonomi. Secara ‘indirectly’ dapat bantu pemulihan ekonomi dan golongan rentan yang tiba-tiba jatuh miskin. Asalnya M40 tapi jatuh sakit, hilang pekerjaan dan hilang upaya sebagainya,” katanya.
Dzulkefly juga bersetuju dengan cadangan tersebut sekali gus berharap ia dipertimbangkan secara serius.
“Sementara saya memahami, kita tidak harus mengorbankan simpanan usia tua. Tapi Kuala Selangor juga ingin sambut apa yang dicadangkan Bera dan kawan-kawan lain untuk memberikan syarat setinggi yang ketat kepada mereka yang layak dan bersasar.
“Tergantung khas kepada mereka jatuh miskin atau B40 daripada M40. Inilah waktu mereka dibantu kalau tidak ada cara lain kerajaan boleh bantu. Paling tidak perkara ini perlu pertimbangan serius kepada mereka yang layak,” katanya. – KOSMO! ONLINE


Mahkamah: Pekerja hotel didakwa aniaya dua rakan sekerja wanita
Oleh TENGKU DANISH BAHRI TENGKU YUSOFF

22 Februari 2023, 4:05 pm
KUALA TERENGGANU – Seorang pekerja kontrak sebuah hotel dihadapkan ke Mahkamah Sesyen di sini hari ini atas tuduhan memperkosa dua rakan sekerjanya pada dua bulan lalu.
Tertuduh, Wan Tazilah Wan Harun, 61, membuat pengakuan tidak bersalah selepas kedua-dua pertuduhan dibacakan di hadapan Hakim Nooriah Osman.
Berdasar pertuduhan pertama, tertuduh didakwa merogol mangsa berusia 18 tahun di sebuah hotel di sini pada pukul 6.30 petang dan 10 malam, 27 Disember lalu.
Bagi pertuduhan kedua, dia didakwa mengulangi perbuatan sama ke atas seorang mangsa lain berusia 16 tahun di lokasi, masa dan tarikh sama.
Wan Tazilah didakwa mengikut Seksyen 376 (1) Kanun Keseksaan yang membawa hukuman penjara maksimum 20 tahun dan sebatan.
Mahkamah membenarkan tertuduh dibebaskan dengan wang jaminan RM30,000 dan menetapkan sebutan semula kes pada 21 Mac ini. – KOSMO! ONLINE


Pembaikan lampu limpah Stadium Perak dijangka siap hari ini
Oleh LIYANA RAMLI

22 Februari 2023, 4:12 pm
IPOH – Kerja-kerja pembaikan dan penggantian kabel serta komponen lampu limpah Stadium Perak yang hilang akibat dicuri baru-baru ini dijangka siap sepenuhnya hari ini.
Datuk Bandar Ipoh, Datuk Rumaizi Baharin berkata, kerja-kerja pembaikan dan penggantian sedang giat dilaksanakan dan sudah mencapai tahap 70 peratus.
“Kerja-kerja pembaikan dan penggantian kabel dan komponen lampu limpah stadium pasti siap sebelum 25 Februari ini. Kita sudah lantik tiga syarikat untuk buat kerja itu serentak dan pastikan minggu depan siap.
“Saya rasa tiada masalah untuk Perak FC bermain (dalam Liga Super) pada 25 Februari ini kerana hari ini proses pembaikan pada tengah hari ini sudah capai 70 peratus siap.
“Jadi malam ini sudah pasti selesai, kita akan buat pengujian lampu pagi esok,” katanya ketika ditemui pemberita selepas majlis angkat sumpah Ahli Majlis Bandaraya Ipoh (MBI) di sini hari ini.
Mengenai dakwaan kehilangan kabel dan komponen lampu limpah berunsur perbuatan sabotaj, Rumaizi berkata, kes itu diserahkan kepada pihak polis.

Barisan Ahli Majlis MBI yang baharu sahaja selesai mengangkat sumpah di Dewan Mesyuarat MBI di Ipoh hari ini. – Foto oleh LIYANA RAMLI/ KOSMO!
Dalam perkembangan lain seramai 25 orang termasuk termasuk Rumaizi mengangkat sumpah sebagai Ahli Majlis MBI bagi tempoh 16 Februari 2023 hingga 15 Februari tahun depan hari ini.
Sementara itu, Ketua Polis Perak, Datuk Seri Mohd. Yusri Hassan Basri berkata, pihaknya mengesahkan tiada unsur sabotaj dalam insiden terbabit dan beberapa saksi juga telah dirakam percakapan untuk siasatan lanjut.- KOSMO! ONLINE


Najib pemimpin berjiwa besar – Noh
Oleh HARRITH HISHAM

22 Februari 2023, 4:10 pm
PETALING JAYA – Bekas Pengerusi Perhubungan UMNO Selangor, Tan Sri Noh Omar menyatakan bekas Perdana Menteri Datuk Seri Najib Razak adalah seorang pemimpin berjiwa besar.
Beliau berkata demikian selepas meluangkan masa bersama Najib di Mahkamah Rayuan Putrajaya hari ini.
Noh Berkata, meskipun berada dalam penjara, Najib tetap mengikuti perkembangan politik terutama melibatkan parti UMNO.
“Pagi tadi ke Mahkamah Putrajaya untuk mendengar kes rayuan Najib. Alhamdulillah berkesempatan berborak dengan Bossku (Najib) walaupun sekejap. Terima kasih Bossku yang mengikuti perkembangan apa yang berlaku kepada saya.
“Jasa Bossku tetap saya kenang sebagai bos saya semasa di dalam kabinet dan UMNO dan juga menghormati beliau sebagai seorang pemimpin yang berjiwa besar,” katanya dalam hantaran di Facebook.
Dalam pada itu, beliau menjelaskan banyak pengalaman dikongsi antara mereka berdua dahulu dalam usaha untuk membantu rakyat.

“Semoga Najib mendapat penghakiman yang adil dan menang rayuan kes. Sama-sama kita doakan,” ujarnya. – KOSMO! ONLINE


Ahmad Zahid jumpa Shahrizat, Noraini, tiada isu rujuk Presiden UMNO
Oleh HARRITH HISHAM

22 Februari 2023, 4:20 pm
PETALING JAYA – Dua ahli yang bertanding untuk jawatan Ketua Pergerakan Wanita UMNO melakukan pertemuan bersama Datuk Seri Ahmad Zahid Hamidi baru-baru ini sekali gus menepis dakwaan terdapat calon yang merujuk kepada Presiden sempena pemilihan parti itu.
Menerusi hantaran yang dimuat naik Ahli Jawatankuasa Bahagian UMNO Wangsa Maju, Rafi Awang Kechik memaparkan beberapa gambar pertemuan Ahmad Zahid dengan kedua-dua calon iaitu Tan Sri Shahrizat Abdul Jalil dan Datuk Seri Noraini Ahmad dipercayai berlangsung di kediaman mereka minggu lalu.
“Dua calon sudah pun bertemu dengan Presiden UMNO. Kedua-duanya Presiden berkunjung ke rumah masing-masing. Ke rumah Tan Sri Shahrizat dan juga ke rumah Datuk Seri Noraini.
“Jadi, tiada lah isu siapa-siapa rujuk Presiden untuk jawatan. Semuanya adil dan terserah kepada Wanita UMNO untuk memilih,” katanya hari ini.
Sebelum ini, media melaporkan terdapat desas-desus mengatakan terdapat calon yang merujuk kepada Presiden UMNO bagi mendapatkan jawatan tertentu.
Terdahulu, wakil Shahrizat serta Naib Ketua Pegerakan Wanita UMNO, Datuk Norliza Abdul Rahim telah menghantar borang penyertaan untuk bertanding jawatan Ketua Pergerakan Wanita UMNO yang kini disandang Noraini. – KOSMO! ONLINE


Dewan Rakyat: Simpanan KWSP B40, M40 berkurangan
Oleh AHMAD SHAHERMAN SHAMSURI

22 Februari 2023, 4:50 pm
KUALA LUMPUR – Simpanan pencarum Kumpulan Wang Simpanan Pekerja (KWSP) bagi kumpulan B40 dan M40 semakin menurun, berbanding kumpulan T20 yang terus mencatatkan peningkatan sebanyak 11 peratus.
Timbalan Menteri Kewangan, Datuk Seri Ahmad Maslan berkata, kumpulan T20 ‘memonopoli’ baki simpanan KWSP berbanding kumpulan B40 dan M40 pada masa ini.
“Seramai 5.2 juta pencarum KWSP B40 dengan jumlah simpanan mereka RM13 bilion sebelum April 2020, tetapi selepas Disember 2020 ia menurun 46 peratus tinggal RM7 bilion.
“Kumpulan M40 seramai 5.2 juta pencarum pula daripada RM191 bilion sebelum April 2020, ia menurun 28 peratus menjadikan nilai simpanan RM138 bilion.
“Berbanding simpanan T20 di mana KWSP ini ‘dimonopoli’ oleh mereka apabila seramai 2.2 juta ahlinya dengan nilai begitu hebat RM538 bilion sebelum April 2020, bukan turun tapi naik 11 peratus kepada RM597 bilion,” katanya pada sidang Dewan Rakyat hari ini.
Dalam pada itu, beliau berkata, setakat 31 Disember lalu, peratusan pencarum aktif berusia 55 tahun dan ke bawah mencapai tahap simpanan mengikut usia hanya 29 peratus sahaja.

Katanya, kumpulan B40 dan M40 paling terjejas baki simpanan di KWSP akibat kebenaran pengeluaran sebelum ini.
“Pengeluaran khas empat kali pandemik Covid-19, sekarang endemik. Negara seumpama kita (sebelum ini) benarkan pengeluaran pun sudah tidak benarkan lagi.
“Saya kira dalam Bajet 2023 Jumaat ini, sebagaimana dijanjikan Perdana Menteri bahawa ada kaedah-kaedah lain untuk membantu. Kumpulan-kumpulan yang layak ini, mereka tidak mahu keluarkan pun (KWSP),” katanya. – KOSMO! ONLINE


Pemancing hilang selepas sampan pecah dilanggar pukat tunda
Oleh ISKANDAR SHAH MOHAMED

23 Februari 2023, 11:13 pm
KLANG – Seorang pemancing dilaporkan hilang selepas terjatuh dari sampan dinaikinya apabila dilanggar pukat tunda sebuah bot di pesisir pantai perairan Sementa, Kapar di sini, hari ini.
Kejadian itu berlaku ketika mangsa, Raiman Suyud, 54, memancing di kawasan berkenaan bersama seorang rakannya, kira-kira pukul 5.30 pagi.
Pengarah Agensi Penguatkuasaan Maritim Malaysia (Maritim Malaysia) Selangor, Kepten Maritim V. Siva Kumar berkata, kedua-dua lelaki itu dipercayai keluar memancing dengan sampan sejak pukul 11.30 malam kelmarin.
Katanya, sampan itu bagaimanapun telah dilanggar pukat tunda bot yang tidak memasang lampu navigasi.
“Pelanggaran itu mengakibatkan sampan berkenaan pecah dan kedua-dua mereka terjatuh ke laut.
“Seorang daripada mangsa tidak dapat berenang kerana kekejangan kaki dan hanyut manakala rakannya diselamatkan orang awam selepas berenang ke pesisir pantai,” katanya dalam kenyataan malam ini.

Jelas Siva Kumar, Sub-Pusat Menyelamat Maritim (MRSC) Johor Bahru mengaktifkan operasi Carilamat pukul 11.20 pagi dan mengatur gerak bot Perkasa 36 ke lokasi kejadian.
Ujarnya, keluasan pencarian meliputi radius 10 batu nautika persegi di sekitar Perairan Sementa dengan dibantu Pasukan Polis Marin (PPM), Jabatan Bomba dan Penyelamat Malaysia (JBPM), Angkatan Pertahanan Awam (APM) dan komuniti nelayan setempat.
“Sehingga pukul 7 petang tadi, mangsa belum ditemui sebelum operasi ditangguhkan atas faktor penglihatan terhad pada waktu malam.
“Pangkalan Hadapan Carilamat turut ditubuhkan di Jeti Pangkalan Nelayan Sementa, Kapar,” katanya.-KOSMO! ONLINE.


Tetak rakan senegara, lelaki Indonesia ditangkap
Oleh NOR AINNA HAMZAH

23 Februari 2023, 9:43 pm
JELEBU – Gara-gara selisih faham mengenai tempat tinggal, seorang lelaki warga Indonesia sanggup menetak rakan senegaranya menggunakan parang dalam satu kejadian di kebun getah Titi, di sini, dua tahun lalu.
Ketua Polis Daerah Jelebu, Deputi Superintenden Maslan Udin berkata, berdasarkan maklumat diterima suspek yang merupakan individu dikehendaki polis berjaya ditangkap sepasukan anggota Jabatan Siasatan Jenayah (JSJ) Ibu Pejabat Polis Daerah (IPD) Jelebu di tepi jalan besar Titi pada 20 Februari lalu.
Menurutnya kejadian berlaku pada pagi Februari 2021 semasa pasangan suami isteri warganegara Indonesia berusia 40an dan 50an sedang menoreh getah di kebun getah di Jalan Titi- Genting Peras.
“Secara tiba-tiba datang seorang lelaki sewarganegara yang dikenali menetak si suami menggunakan parang. Mangsa mengalami kecederaan dan pasangan berkenaan kemudiannya melarikan diri dari kebun dan terus ke balai polis berhampiran bagi membuat laporan.
“Manakala suspek pula melarikan diri selepas kejadian tersebut namun akhirnya berjaya ditangkap dalam serbuan melalui maklumat yang diterima polis memandangkan suspek telah disenaraikan sebagai individu dikehendaki polis sebelum ini,” katanya hari ini.
Ujar Maslan lagi, suspek berusia 49 tahun dikesan memiliki satu rekod jenayah lampau di bawah Seksyen 323 Kanun Keseksaan iaitu menyebabkan kecederaan.

Menurutnya, kes disiasat di bawah Seksyen 326 Kanun Keseksaan kerana mencederakan dengan senjata. Suspek ditahan reman bermula 21 Februari lalu dan akan dituduh esok di Mahkamah Sesyen Kuala Pilah. – KOSMO! ONLINE.


KBS janji wujud pusat latihan NSA
Oleh MUHAMMAD HELMEE RAMLI

23 Februari 2023, 9:07 pm
KUALA LUMPUR – Kementerian Belia dan Sukan (KBS) berjanji akan sedaya upaya dalam memastikan semua Persatuan Sukan Kebangsaan (NSA) memiliki pusat latihan sendiri bagi sukan masing-masing.
Menteri Belia dan Sukan, Hannah Yeoh berkata, sebahagian besar persatuan sukan menyatakan kemahuan mereka untuk memiliki pusat latihan sendiri dan kementerian sudah memulakan proses mengenal pasti venue bersesuaian.
Tambah beliau, pihaknya juga akan menyenaraikan infrastruktur-infrastruktur milik KBS sebelum dipadankan dengan jenis-jenis sukan persatuan masing-masing.
“Kita akan teliti bantuan apa lagi kita boleh bagi supaya persatuan-persatuan sukan ada pusat latihan mereka sendiri. Kebanyakan persatuan apabila kita tanya, mereka mahukan tempat latihan khas.
“Di peringkat KBS, kita sedang menyenaraikan persatuan-persatuan yang perlukan tempat latihan khas. Kemudian, kita akan cari padang dulu sebelum kita buat padanan bagi membantu persatuan,” katanya pada sidang akhbar Majlis Pelancaran Liga Besbol Kebangsaan (NBL) 2023 di Kuala Lumpur hari ini.
Majlis tersebut disempurnakan Raja Muda Perlis, Tuanku Syed Faizuddin Putra Jamalullail merangkap Penaung Diraja Persekutuan Besbol Malaysia (BFM) diiringi Raja Puan Muda Perlis, Tuanku Hajah Lailatul Shahreen Akashah Khalil.

Pada masa sama, Hannah menjelaskan, kementerian akan memberikan peruntukan kewangan kepada BMF atas penganjuran liga yang julung-julung kali diadakan di negara ini, namun jumlahnya masih dalam perbincangan Majlis Sukan Negara (MSN).
Sementara itu, Presiden BFM, Sazali Husain berkata, sebanyak lapan pasukan akan beraksi dalam saingan liga tersebut termasuk Perlis, Perak, Kuala Lumpur, Selangor, Putrajaya, Negeri Sembilan, Melaka dan Johor. – KOSMO! ONLINE


MHL: THT ‘berpeluh’ sebelum tewaskan Young Tigers 2-1
Oleh TENGKU DANISH BAHRI TENGKU YUSOFF

23 Februari 2023, 9:59 pm
KUALA TERENGGANU – Pasukan Hoki Terengganu (THT) terpaksa bekerja keras sebelum menewaskan Young Tigers 2-1 di Stadium Hoki Majlis Bandaraya Kuala Terengganu (MBKT) di sini sebentar tadi.
Kemenangan itu membolehkan juara bertahan itu mengutip 19 mata daripada tujuh perlawanan kembali ke persada Liga Hoki Malaysia (MHL) sementara menunggu aksi Maybank menentang Tenaga Nasional Berhad (TNB) yang kini berada di tangga ketiga.
Awal permainan berlangsung rancak dengan THT mendahului menerusi pukulan sudut penalti pakar flick Korea Selatan, Jang Jonghyun pada minit kedua.
Hanya enam minit kemudian, pemain kebangsaan, Muhammad Marhan Jalil melebarkan jaringan THT selepas menyambar umpanan Akhimullah Anuar Esook.
Begitupun, Young Tigers tidak putus asa dengan pemain pertahanan, Perabu Tangaraja menyudahkan pukulan sudut penalti pada minit kesembilan untuk menjadikan kedudukan 1-2. – KOSMO! ONLINE.


Hafidz Roshdi, isteri bercerai talak satu
Oleh KOSMO!

23 Februari 2023, 9:04 pm
PETALING JAYA – Kemelut rumah tangga pelakon Hafidz Roshdi, 29, memasuki episod baharu apabila dia didakwa sudah menceraikan isterinya, Nurul Shuhada Mat Shukri, 29.
Difahamkan menurut sumber kepada sebuah akhbar tempatan, Hafidz atau nama sebenarnya, Muhammad Hafidz bin Roshdi
menceraikan isterinya dengan talak satu dengan bersaksikan keluarga.
Difahamkan juga, isterinya bakal memfailkan perceraian pada 1 Mac ini yang juga jatuh pada tarikh kelahiran Shuhada.
Terdahulu, pelakon drama rantaian, Jesnita itu memuat naik gambar sedang menggenggam erat tangan wanita yang dipercayai isterinya seakan-akan memberi gambaran rumah tangga mereka yang dilandai badai sudah kembali teguh.
Hafidz menerusi Instagram juga memohon orang ramai untuk mendoakan kebahagiaan perkahwinannya dengan isteri.
Pemasalahan rumah tangga Hafidz mula diperkatakan ramai apabila isterinya mendedahkan pelakon itu ada hubungan dengan wanita lain yang dikatakan bekas kekasihnya sebelum dia mendirikan rumah tangga.

Lebih memanaskan situasi, muncul seorang wanita bernama Athira Yuhada yang dikatakan l mengakui Hafidz pernah cuba mendekatinya sejak sembilan tahun lalu.
Bagaimanapun, Athira mengakui kesilapan itu dan memohon maaf kepada Nurul Shuhada kerana sudah mengganggu kebahagiaan rumah tangga mereka.
Namun, Nurul Shuhada dalam perkongsiannya dalam Instagram pula memberitahu dia boleh memaafkan tapi tidak akan melupakan apa yang sudah berlaku.
Hafidz mendirikan rumah tangga dengan Nurul Shuhada pada 30 April 2016 dan hasil perkongsian hidup mereka dikurniakan dua cahaya mata iaitu Humairah, 6 dan Umar, 2. – KOSMO! ONLINE.


Remaja ditikam beberapa jam sebelum konsert K-pop berlangsung
Oleh KOSMO

23 Februari 2023, 9:00 pm
LONDON – Seorang remaja ditikam di Arena 02, London beberapa jam sebelum konsert K-pop yang menampilkan kumpulan ATEEZ berlangsung, lapor laman berita The Sun semalam.
Remaja itu ditemui dengan kecederaan akibat ditikam sebelum dihantar ke sebuah hospital untuk mendapatkan rawatan lanjut.
Dalam masa sama, tiga lelaki lain ditangkap polis.
Ketiga-tiga suspek ditahan kerana disyaki menyebabkan kecederaan pada tubuh badan orang lain.
Konsert tersebut bagaimanapun tetap diteruskan mengikut jadual manakala kedai-kedai, bar-bar dan restoran-restoran yang terletak berdekatan dengan Arena 02 dibuka seperti biasa.
Peminat dan pengunjung bagaimanapun diminta lebih berwaspada apabila memasuki lokasi persembahan konsert itu.

Seorang jurucakap Arena 02 berkata: “Pada watu tengah hari (semalam) terdapat pertengkaran antara sekumpulan individu yang menyebabkan seorang daripada mereka terpaksa mendapatkan rawatan perubatan.” – Agensi


Kahwin adat punca ramai anak Orang Asli tiada dokumen
Oleh AMREE AHMAD

23 Februari 2023, 9:49 pm
PUTRAJAYA – Perkahwinan secara adat tradisional tanpa direkodkan pendaftaran menjadi punca utama ramai anak Orang Asli tidak memiliki dokumen pengenalan diri.
Perkara tersebut diakui sendiri oleh Ketua Pengarah Ketua Pengarah Jabatan Kemajuan Orang Asli (Jakoa), Sapiah Mohd. Noor pada sidang akhbar di agensi itu di sini hari ini.
“Kami ada buat kajian teliti sepanjang tahun lepas dan didapati amat ramai daripada kanak-kanak Orang Asli tiada sijil kelahiran kerana isu ibu bapa kahwin adat,” jelasnya.
Antaranya termasuk dokumentasi peribadi masyarakat Orang Asli yang menyebabkan anak mereka tiada akses untuk pendidikan selain menikmati rawatan kesihatan awam.
Mengulas lanjut, Sapiah berkata, masalah sering timbul apabila pasangan mendapat anak kerana mereka tiada bukti sijil perkahwinan secara formal untuk memohon sijil kelahiran.
“Jabatan Pendaftaran Negara (JPN) memang mahu dokumen itu dan ini menyebabkan pasangan ini terpaksa datang ke pejabat Jakoa untuk diberikan surat sokongan,” katanya.

Masalah berkenaan bukan baharu dan isu itu timbul kerana pihak kerajaan sebelum ini bimbang ada Orang Asli berkahwin secara senyap dengan pendatang asing tanpa izin (PATI).
Situasi itu banyak membabitkan mereka yang kurang pendidikan asas dan dieksploitasi PATI berkenaan untuk mudah mendapatkan taraf kewarganegaraan melalui perkahwinan. -KOSMO! ONLINE.


71% pencarum KWSP hidup bawah paras kemiskinan
Oleh Abdul Rahman Razali

23 Februari 2023, 9:03 pm
71% pencarum KWSP hidup bawah paras kemiskinan | 15 MINIT MMTV 23 FEBRUARI 2023


Barang keperluan sambut kelahiran bayi hangus terbakar
Oleh AIMUNI TUAN LAH

23 Februari 2023, 9:54 pm
GUA MUSANG – Dua keluarga tinggal sehelai sepinggang selepas rumah mereka di perumahan kuarters Lembaga Kemajuan Kelantan Selatan (Kesedar) di Jalan Sungai Terah di sini hangus dalam kejadian kebakaran petang tadi.
Dalam kejadian kira-kira pukul 6.15 petang itu, dua buah rumah kayu musnah 100 peratus dalam masa hanya kira-kira 10 minit.
Mangsa kebakaran, Nurul Zazida Hasmira Rodzi, 30, berkata, dia berada di rumah ibunya di Projek Perumahan Rakyat (PPR) Gua Musang semasa kejadian.
Katanya, dia terperanjat apabila jiran menghubunginya dan memaklumkan rumah sewa di kuarters tersebut terbakar.
“Luluh hati apabila sampai di lokasi kejadian selepas melihat seluruh bahagian rumah hangus dijilat api dan tiada barangan yang sempat diselamatkan.
“Segala kelengkapan bayi yang dibeli beberapa hari lalu untuk persediaan bersalin tiga bulan lagi juga hangus terbakar,” katanya ketika ditemui pemberita di lokasi kejadian di sini hari ini.

Nurul Zazida Hasmira yang kini hamil enam bulan berkata, dia berbelanja hampir RM1,000 untuk membuat persediaan menyambut anak keduanya itu.
Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor berkata, seramai 11 anggota bergegas ke lokasi kejadian dan operasi memadam kebakaran bermula pukul 6.27 petang
“Api berjaya dikawal sembilan minit kemudian. Tiada kecederaan atau kemalangan jiwa dilaporkan dan punca kebakaran masih dalam siasatan,” katanya. – KOSMO! ONLINE.


LRT Sentul Timur, Bandaraya beroperasi dengan kekerapan 12 minit
Oleh KOSMO!

23 Februari 2023, 9:09 pm
PETALING JAYA – Perkhidmatan Transit aliran ringan (LRT) di antara stesen Sentul Timur dan stesen Bandaraya kini beroperasi dengan kekerapan setiap 12 minit ekoran beberapa tren yang terpaksa dikeluarkan daripada perkhidmatan atas faktor keselamatan.
Rapid Rail Sdn Bhd (Rapidrail) dalam kenyataan hari ini berkata, sejak 27 Januari lalu, sebanyak lima buah tren digunakan di antara stesen-stesen tersebut.
Katanya, ia disebabkan kerosakan struktur dan landasan berhampiran stesen Bandaraya, tren berkenaan tidak dapat kembali ke depoh LRT di Ampang untuk kerja-kerja penyelenggaraan.
“Tiga daripada lima buah tren tersebut terpaksa dikeluarkan kerana tidak lagi memenuhi kriteria operasi. Kini, jumlah tren yang dapat beroperasi adalah sebanyak dua buah tren sahaja,” kata kenyataan itu.
Kata kenyataan itu, bagi menampung dan mengendalikan penumpang-penumpang yang terjejas, perkhidmatan bas perantara (LRT11) di antara stesen Sentul Timur dan Bandaraya diaktifkan bermula waktu puncak petang ini .
“Sepuluh buah bas akan digunakan bagi perkhidmatan ini. Perkhidmatan bas perantara LRT11 ini akan berhenti di stesen-stesen Sentul Timur, Sentul, Titiwangsa, PWTC, Sultan Ismail dan Bandaraya.

“Perjalanan sehala menaiki bas perantara dari Sentul Timur ke Bandaraya dijangka mengambil masa selama 30 minit,” ujarnya.
Tambah kenyataan itu, bagi mengawal pergerakan penumpang di stesen dan platform, anggota operasi rel, anggota Polis Bantuan dan Troopers akan ditempatkan di stesen-stesen yang terlibat.
“Kami memahami kesukaran yang dihadapi oleh para penumpang dan memohon maaf di atas segala kesulitan. Kesabaran para penumpang amat kami hargai,” katanya. – KOSMO! ONLINE.


Anwar tinjau persiapan terakhir Belanjawan 2023 Malaysia Madani
Oleh KOSMO!

23 Februari 2023, 8:59 pm
PUTRAJAYA – Perdana Menteri, Datuk Seri Anwar Ibrahim hari ini meluangkan masa meninjau persiapan terakhir Belanjawan 2023 Malaysia Madani di Kementerian Kewangan di sini.
Anwar menerusi perkongsian di laman sosial media memaklumkan, beliau turut disertai Timbalan Menteri Kewangan, Datuk Seri Ahmad Maslan dan Steven Sim Chee Keong serta Timbalan Ketua Setiausaha Perbendaharaan (Dasar), Datuk Johan Mahmood Merican sewaktu sesi tinjauan tersebut.
“Sewaktu sesi tinjauan tersebut, saya turut menandatangani dokumen-dokumen berkaitan Belanjawan 2023 Malaysia Madani yang akan dibentangkan esok di Parlimen.
“Saya juga sempat beramah mesra dengan kakitangan yang terlibat dalam penyediaan Belanjawan 2023 Malaysia Madani,” katanya ringkas.
Anwar yang juga merupakan Menteri Kewangan berkata, rakyat Malaysia boleh menyaksikan pembentangan belanjawan berkenaan pada pukul 4 petang esok.
Terdahulu, Anwar semalam ketika ditemui pemberita memaklumkan bahawa persiapan terakhir mengenai pembentangan belanjawan itu sudah hampir selesai. – KOSMO! ONLINE.


Koleksi Pujangga Puri dikomersialkan melalui telekung, sejadah
Oleh KOSMO!

23 Februari 2023, 6:36 pm
PUTRAJAYA – Institut Alam dan Tamadun Melayu (ATMA) Universiti Kebangsaan Malaysia (UKM) telah bekerjasama dengan Siti Khadijah Apparel Sdn. Bhd. (Siti Khadijah) untuk melancarkan koleksi terbaharu, Pujangga Puri di pasaran mulai hari ini.
Koleksi tersebut bertujuan untuk memelihara dan mengkomersialkan warisan seni dan budaya Melayu, koleksi Pujangga Puri merangkumi corak indah yang terdapat dalam halaman manuskrip perubatan keluarga Kitab Tib yang diterbitkan pada tahun sekitar 1850.
Ketua Pusat Penyelidikan Manuskrip Alam Melayu, Ts Dr. Ros Mahwati Ahmad Zakaria berkata, corak yang direka adalah hasil pemerhatian keselarasan seni khat manuskrip dengan motif corak yang diilhamkan oleh alam semula jadi.
“Corak yang direka adalah hasil pemerhatian keselarasan seni khat manuskrip dengan motif corak yang diilhamkan oleh alam semula jadi.
“Kami ingin mengkomersialkannya kerana corak ini mempunyai nilai estetika tertentu yang melambangkan kesenian dan warisan Melayu,” katanya.
Beliau berkata demikian dalam kenyataan bersempena pelancaran koleksi terbaharu itu yang disempurnakan oleh Timbalan Menteri Pelancongan, Seni dan Budaya, Khairul Firdaus Akbar Khan di sini baru-baru ini.

Rekaan Koleksi Pujangga Puri yang terdiri daripada kotak hadiah, rangkaian telekung dan juga sejadah itu diilhamkan daripada elemen Sulur Hidup, Bunga Tanjung Melayu dan Mahkota Bunga.
Koleksi Pujangga Puri kini boleh didapati di kesemua butik Siti Khadijah di seluruh negara dan melalui platform atas talian.
Selain itu, Ketua Pegawai Eksekutif Kumpulan, Kumpulan Siti Khadijah, Mohammad Munzir Aminuddin berkata, melalui usaha sama ini, syarikat komited dalam mengetengahkan koleksi corak Melayu tradisional serta meningkatkan tahap kesedaran dan kefahaman masyarakat untuk memelihara khazanah negara yang semakin dilupakan.
Syarikat akan terus mengikuti trend dan permintaan terkini industri dengan menerapkan unsur-unsur budaya dan tradisi ke dalam produknya, serta melengkapkan kepelbagaian koleksi premium dan karya unggulnya. -KOSMO! ONLINE


Pemuda rebutan gadis lumpuh selepas terlalu banyak makan ayam
Oleh KOSMO

23 Februari 2023, 6:37 pm
KIGALI, Rwanda – Seorang lelaki dari Rwanda mengalami masalah kaki lumpuh selepas makan terlalu banyak ayam yang dimasak oleh beberapa wanita yang ingin memikatnya, lapor laman berita Tuko.
“Saya menjadi dewasa dan ramai gadis mula menyukai saya. Mereka semua menyukai saya dan saya tidak tahu bagaimana untuk mengendalikannya,” kata Ndayishimiye Fidel, 25.
Tambah Fidel, wanita-wanita itu menjadi tidak sabar kerana dia menangguhkan untuk memilih seorang daripada mereka untuk dikahwininya.
Disebabkan semuanya berminat, wanita-wanita tersebut perlu menyertai pertandingan untuk melihat siapa yang akan dipilih menjadi isteri Fidel.
Bapa pemuda tersebut berkata, mengikut budaya mereka, jika seorang lelaki makan ayam yang dimasak oleh seorang wanita, dia perlu mengahwini gadis itu.
Namun, pada suatu hari, dia mendakwa anaknya itu terlalu banyak makan ayam.

Justeru, katanya, anaknya kini memilih untuk membujang seumur hidup selepas apa yang terjadi kepadanya. – Agensi


Datuk Andrew Lim kini memiliki semua rangkaian Giant di Malaysia
Oleh KOSMO!

23 Februari 2023, 6:14 pm
KUALA LUMPUR – DFI GROUP (DFI) telah memeterai perjanjian dengan syarikat tempatan yang diketuai ahli perniagaan,  Datuk Andrew Lim untuk memperoleh kesemua perniagaan makanan DFI di Malaysia  termasuk jenama ikonik Giant.
Lim adalah Timbalan Pengerusi Kumpulan SOGO Department Store Sdn. Bhd. dan Pengerusi Eksekutif Kumpulan GAMA yang memiliki dan mengendalikan jenama ikonik GAMA Supermarket & Departmental Store di Pulau Pinang.
Melalui pengambilalihan yang dijangka selesai menjelang awal Mac ini akan membolehkan syarikat tempatan ini berkongsi kepercayaan yang sama seperti DFI dalam memberi fokus kepada menyampaikan kualiti, perkhidmatan serta nilai hebat kepada pelanggan.
Ia juga akan mengambil alih 2,500 kakitangan sedia adanya.

Mengulas mengenai pemilikan tersebut, Ketua Pegawai Eksekutif DFI Retail Group Asia Tenggara, Chris Bush berkata pihaknya berkeyakinan bahawa Lim akan memberi manfaat serta perubahan positif kepada pelanggan dan kakitangan Giant, Cold Storage dan Mercato.
Menurut beliau, perkembangan positif ini sudah pasti akan menjana pertumbuhan masa depan berdasarkan pengetahuan pasaran yang mendalam, pelaburan jenama dan kekuatan daya saing untuk membentuk landasan kukuh.

“Kami amat gembira apabila dapat memastikan perolehan perniagaan makanan ini diberi kepada sebuah syarikat tempatan yang dihormati serta berjaya dengan mengekalkan kakitangan berdedikasi syarikat.
“Ia  sekali gus  menyediakan peluang pertumbuhan kerjaya untuk kakitangan dan meningkatkan daya saing, perkhidmatan serta memberi nilai yang lebih besar untuk pelanggan di Malaysia.
“Kami mempunyai keyakinan penuh terhadap kejayaan masa depan perniagaan makanan di bawah kepimpinan baharu,” jelas beliau.
Tambah Bush, DFI kekal komited terhadap perniagaan runcit di Malaysia dengan mempertajamkan fokus strategik kepada perniagaan kesihatan dan kecantikan yang kini berkembang pesat.
Kumpulan itu akan terus memiliki dan mengendalikan sepenuhnya kedai Guardian Health and Beauty yang menyandang tempat pertama dalam undian oleh pelanggan Malaysia pada 2022.
Bagi perancangan masa depan, DFI menyasarkan  pertumbuhan pesat Guardian Malaysia dengan jangkaan penambahan rangkaian kedai (kini melebihi 500) serta penambahan ratusan pekerjaan dalam tempoh dua tahun ini.
 “Peralihan ini akan membolehkan DFI Group menumpukan perhatian eksklusif kepada pengembangan perniagaan Guardian di Malaysia. Kami teruja dengan peluang untuk memajukan Guardian dengan lebih pesat disokong dengan penambahan cawangan yang ketara, penambahbaikan kedai dan peningkatan tawaran kepada pelanggan,” ujarnya. -KOSMO!ONLINE


Nizam nikmati ‘durian runtuh’ minggu ke-23
Oleh MEJA SUKAN KOSMO!

23 Februari 2023, 8:53 pm
NIZAM IBRAHIM
SIAPA sangka kemenangan sulung dalam saingan Liga Fantasi Kosmo! musim ini membawa tuah buat Nizam Ibrahim apabila dua pasukannya, Red Card Academy dan FPL Hero tersenarai dalam lima pemenang mingguan bagi aksi minggu ke-23.
Lebih manis, kemenangan itu memastikan pengurus kelahiran Melaka tersebut mengulangi pencapaian dilakukan isterinya, Nisha Shariffuddin yang turut muncul sebagai pemenang pada saingan minggu pertama.
Kemenangan tersebut menyaksikan Nizam mendapat ‘durian runtuh’ apabila bakal menerima hadiah wang tunai RM400, masing-masing RM200 menerusi pasukan Red Card Academy dan FPL Hero.
Percaturan bijak yang dilakukan dengan mempertaruhkan cip triple captain ke atas penyerang Manchester City, Erling Haaland untuk kedua-dua pasukan turut membuahkan hasil apabila pemain itu meledak satu gol dan melakukan satu umpanan.
“Alhamdulillah, dua pasukan saya iaitu Red Card Academy dan FPL Hero antara pasukan yang mendapat mata tertinggi pada aksi minggu ke-23. Pemilihan Haaland sebagai triple captain selain barisan pemain lain beraksi baik sangat berbaloi.
“Saya dan isteri yang juga pemenang untuk minggu pertama kerap melakukan perbincangan dan analisis. InsyaAllah jika prestasi ini dapat dikekalkan, kami mampu untuk mencabar kejuaraan,” katanya.

Nizam melaungkan keyakinan itu memandangkan pencapaian pasukan bimbingannya sedikit merudum meskipun masih berada dalam kelompok 50 terbaik pada awal saingan musim ini.
“Pada awal musim, pasukan saya adalah antara 50 terbaik Liga Fantasi Kosmo!, namun disebabkan salah percaturan dan kurang melakukan analisis selain silap memilih kapten, kami tidak dapat kekalkan kedudukan tersebut,” ujarnya.

HAFIZ HANAFIAH
Lubok FC raih tuah lengkapkan pendaftaran
KEGAGALAN beberapa pengurus pasukan untuk melakukan pendaftaran lengkap memberi tuah buat Hafiz Hanafiah atau Wan Ozil selepas pasukannya, Lubok FC mendapat kedudukan lima terbaik pada saingan Liga Fantasi Kosmo! minggu ke-23 (GW23).
Wan Ozil mengakui kelainan yang cuba ditampilkan pada saingan GW23 membuahkan hasil selepas kapten pasukan, Bukayo Saka menyumbangkan mata yang agak tinggi kali ini.
“Secara jujur, saya tidak sangka dapat mengutip mata tertinggi pada kempen minggu ini kerana saya melihat sendiri carta dan ada beberapa pasukan yang mendapat mata lebih tinggi.
“Namun, saya difahamkan mereka tidak melengkapkan pendaftaran dan slot tersebut diberikan kepada saya dan inilah yang dikatakan sebagai rezeki yang tidak disangka-sangka.
“Saya memang minat dengan pasukan Arsenal dan kekal memilih pemain kelab ini meskipun keputusan yang diraih sebelum ini tidak konsisten.
“Cuma, saya membuat kelainan dengan menggunakan beberapa pemain yang sudah tidak diambil pengurus lain seperti Kevin De Bruyne yang menyumbangkan mata agak tinggi pada kali ini,” katanya.

MOHD. ADNAN
Pemilihan pemain julang kejayaan Amani FC2
PENGURUS Amani FC2, Mohd. Adnan Abdul Rahman tidak menjangka pasukannya menjadi antara pemenang mata mingguan tertinggi bagi saingan minggu ke-23 (GW23) Liga Fantasi Kosmo! 2022/2023 (FPL Kosmo!).
Adnan menyifatkan faktor kejayaannya adalah meletakkan bintang Arsenal, Bukayo Saka sebagai kapten selain kebanyakan pemain dalam pasukannya berjaya meraih mata yang tinggi untuk GW23.
“Saya peminat Liverpool, tetapi saya dah tak ambil pemain dari pasukan ini. Saya dah terkena banyak kali pada awal musim, jadi sekarang saya tak boleh amalkan konsep favouritism.
“Saya perlu gunakan siapa yang benar-benar konsisten dan cari perbezaan untuk pasukan kerana boleh dikatakan hampir semua peserta menggunakan pemain sama,” kata pengurus dari Pulau Pinang itu.
Bagi Adnan, dia sangat gembira dengan kejayaan itu kerana ia adalah kemenangan kedua buat Amani FC2 dalam saingan FPL Kosmo! musim ini dan tidak menolak kemungkinan mampu melakar pencapaian hatrik selepas ini.

SHAHRUL ADLY
Pemain Arsenal, City buat Ole Sarolskjaer tersenyum
TERPENGARUH dengan kejayaan sahabat yang menjadi salah seorang pengurus terbaik Liga Fantasi Kosmo! musim 2021/2022 menjadi punca Ole Sarolskjaer menghantar pasukannya, Spartak Enstek untuk kempen kali ini.
Ole atau nama sebenarnya Shahrul Adly Abdullah mengakui sangat gembira apabila dapat ‘tersangkut’ dalam carta lima pengurus terbaik bagi minggu ke-23 (GW23) dengan percaturan yang dilakukan sangat menjadi.
“Sudah pasti perancangan saya untuk minggu GW23 adalah menggunakan tiga pemain Manchester City dan tiga pemain Arsenal dan ia memberi pulangan yang cukup berbaloi.
“Kini, sasaran saya adalah untuk bergelar juara keseluruhan dan saya percaya kedudukan saya di tangga kelapan buat masa ini cukup kompetitif sekali gus dapat memberi saingan sehingga penghujung musim nanti.
“Apa yang pasti, saya juga mahu berterima kasih kepada kawan saya, Muhammad Sidqi Kamil yang ‘racun’ saya untuk sertai Liga Fantasi Kosmo! musim ini. Terima kasih juga kepada Kosmo! Yang menganjurkan liga yang cukup sengit,” katanya. – KOSMO! ONLINE


Pameran foto setahun Ukraine diserang Rusia di Strait Quay
Oleh NOOR HASLIZA NUSI

23 Februari 2023, 6:04 pm
GEORGE TOWN – Sebanyak 50 foto yang memaparkan kisah kehidupan rakyat Ukraine selepas genap setahun tragedi serangan tentera Rusia pada 24 Februari tahun lalu akan dipamerkan menerusi Pameran Solidariti bermula esok sehingga Ahad ini.
Pameran sempena memperingati tragedi pencerobohan terbesar terhadap negara Eropah sejak Perang Dunia Kedua itu akan diadakan di Strait Quay, Tanjong Tokong di sini bermula pukul 12 tengah hari hingga 5 petang.
Konsul Kehormat Kedutaan Ukraine di Pulau Pinang, Datuk Seri Chuah Kim Seah berkata, pihaknya menyasarkan kehadiran kira-kira lebih 1,000 penghujung termasuk pelancong asing pada pameran yang julung kali diadakan itu.
Menurutnya, orang ramai berpeluang melihat secara lebih dekat momen-momen signifikan menerusi pelbagai sudut dan nilai gambar yang dirakam rakyat Ukraine serta jurugambar antarabangsa lain.
“Objektif utama penganjuran pameran foto ini adalah untuk mendekati para pengunjung tentang apa yang berlaku dan dialami dalam rutin kehidupan rakyat Ukraine sepanjang setahun selepas tentera Rusia melakukan serangan.
“Pelbagai foto-foto impak akan dipaparkan sepanjang tiga hari pameran berlangsung termasuk gambar keadaan pesawat kargo terbesar dunia, Antanov 225 buatan Ukraine yang musnah dibedil termasuk keadaan bandar, sekolah serta peluru berpandu yang tersasar di tengah jalan di Kyiv,” katanya pada sidang akhbar di sini.

Ekoran tragedi itu, lebih 11 juta daripada penduduk Ukraine terpaksa meninggalkan kediaman masing-masing dengan mencari perlindungan di negara jiran atau di tempat lain. – KOSMO! ONLINE


Lelaki kahwin 26 kali hanya mahu anak
Oleh KOSMO

23 Februari 2023, 8:30 pm
KARACHI – Seorang lelaki Pakistan yang sudah mendirikan rumah tangga berpuluh-puluh kali melahirkan hasratnya untuk berkahwin sehingga 100 kali, lapor laman berita Times Now semalam.
Lelaki berusia 60 tahun itu sebelum ini telah berkahwin 26 kali tetapi bercerai dengan 22 wanita.
Satu rakaman video tular menunjukkan dia membuat pengakuan tersebut ketika duduk bersama empat orang isterinya dengan salah seorang daripadanya berusia 19 tahun.
Lelaki yang namanya tidak didedahkan itu berkata, dia berkahwin kerana mahukan cahaya mata daripada isteri-isterinya namun, bertindak menceraikan wanita-wanita berkenaan selepas anak itu dilahirkan.
Lebih mengejutkan adalah wanita yang dikahwininya itu mengetahui lelaki tersebut akan menceraikan mereka selepas melahirkan anaknya.
Lelaki berkenaan bagaimanapun menyatakan bahawa dia tetap membantu bekas-bekas isterinya dari segi kewangan.

“Dia ialah ‘raja’ perkahwinan kontrak,” kata seorang pengguna media sosial. – Agensi


Lima minit letup ATM,larikan RM349,000
Oleh ISKANDAR SHAH MOHAMED

23 Februari 2023, 7:15 pm
SHAH ALAM – Tiga penjenayah dipercayai mengambil masa lima minit bagi meletupkan mesin pengeluaran wang automatik (ATM) sebelum melarikan wang berjumlah RM349,000 di sebuah bank di Setia Alam di sini, hari ini.
Mereka yang dikatakan profesional itu meletupkan ATM tersebut menggunakan tekanan gas selain menyembur kamera litar tertutup (CCTV) premis dengan cat hitam sehingga menyebabkan rakaman kabur dan kurang jelas.
Ketua Polis Daerah Shah Alam, Asisten Komisioner Mohd. Iqbal Ibrahim berkata, pihaknya bergegas ke lokasi kejadian selepas menerima panggilan daripada orang awam pukul 6.48 pagi.
Katanya, pemeriksaan mendapati dua mesin ATM bank itu mengalami kerosakan teruk akibat diletupkan penjenayah.
“Satu daripada mesin itu berjaya dibuka manakala sebuah lagi tidak berjaya dibuka.
“Nilai keseluruhan kerugian dianggarkan RM409,000 termasuk wang tunai berjumlah RM349,000 yang dilarikan suspek,” katanya dalam kenyataan hari ini.

Kata Mohd. Iqbal, siasatan pihaknya mendapati tiga lelaki bertopeng menaiki kereta Mitsubishi ASX berwarna putih dilihat memasuki bank itu.
Tambahnya, siasatan awal unit forensik mendapati letupan dipercayai dihasilkan dengan cara tekanan gas dan rakaman CCTV kabur kerana disembur cat oleh suspek.
“Kesemua suspek membawa lari bersama bekas menyimpan wang dalam ATM itu. Tiada kemalangan jiwa dilaporkan dan tiada kesan kebakaran di lokasi kejadian,” ujarnya.
Jelas beliau, kes itu diklasifikasikan mengikut Seksyen 436/379 Kanun Keseksaan.
“Usaha sedang dilakukan dalam mengesan semua suspek dan orang ramai yang mempunyai sebarang maklumat mengenai kejadian diminta menghubungi pegawai penyiasat, Asisten Superintendan Mohammad Khairi di talian 012-2666025 atau balai polis berdekatan,” katanya. -KOSMO!ONLINE


Dua madu rela tinggal sebumbung
Oleh KOSMO

23 Februari 2023, 7:30 pm
PALEMBANG – Seorang pemuda berusia 24 tahun yang berkahwin dengan dua orang wanita kelmarin mendedahkan dia membawa kedua-dua isterinya tinggal sebumbung, lapor stesen penyiaran tvOneNews.
Menurut Ketua Daerah Jirak Jaya, Yudi Sunandar, kedua-dua wanita tersebut yang kini bergelar madu tinggal bersama di rumah suami mereka, Arianto.
Kisah cinta Arianto bersama isteri-isterinya, Desi Lestari, 20 dan Suci Ramadan, 17, bermula menerusi perkenalan menggunakan aplikasi WhatsApp.
Kedua-dua wanita itu tinggal berdekatan dan sering bertemu dengan Arianto, menyebabkan mereka menjalin hubungan cinta.
Ketika Arianto memutuskan untuk berkahwin dengan Desi, dia membawa wanita tersebut menemui kedua-dua ibu bapanya tetapi berita tersebut kemudian didengari oleh Suci yang juga merupakan kekasih lelaki berkenaan.
Suci bertindak menemui ibu bapa Arianto dan menyatakan bahawa dia tidak ingin berpisah dengan pekebun kelapa sawit itu.

Kedua-dua wanita berkenaan kemudian meminta untuk dijadikan isteri Arianto dan permintaan mereka ditunaikan. – Agensi


Sime Darby catat untung bersih RM389 juta
Oleh KOSMO!

23 Februari 2023, 6:02 pm
PETALING JAYA – Sime Darby Berhad (Sime Darby) mencatat keuntungan bersih sebanyak RM389 juta bagi suku kedua berakhir 31 Disember 2022 (S2 TK2023), peningkatan 12.8 peratus berbanding suku yang sama tahun sebelumnya.
Hasil Kumpulan adalah RM11.29 bilion iaitu 7.6 peratus lebih tinggi berbanding RM10.49 bilion yang dicatatkan pada S2 TK2022.
Ketua Pegawai Eksekutif Kumpulan Sime Darby, Datuk Jeffri Salim Davidson berkata, bahagian perindustrian merupakan penyumbang utama bagi suku tahun yang dilaporkan, diterajui oleh operasi di Australasia, yang mencatatkan keuntungan lebih tinggi, terutamanya melalui pertumbuhan organik daripada segmen peralatan di Australia serta perniagaan enjin di Singapura.

“Sementara itu, bahagian automotif memperolehi jumlah jualan yang lebih tinggi daripada operasi Malaysia, ia  sekali gus mengimbangi kesan penyusutan margin daripada perniagaan China pada suku tahun yang dilaporkan,” katanya dalam kenyataan yang dikeluarkan hari ini.
Jeffri menerangkan, melalui pembukaan semula China baru-baru ini serta normalisasi rantaian bekalan, Kumpulan berharap agar prestasi operasi peruncitan kereta di China kembali meningkat.
“Penyempurnaan jualan syarikat-syarikat Pelabuhan Weifang baru-baru ini, yang menyaksikan keuntungan RM147 juta dicatatkan pada suku tahun semasa, menandakan kami keluar sepenuhnya daripada perniagaan logistik sekali gus membolehkan kami memberi tumpuan  kepada dua perniagaan teras iaitu perindustrian dan automotif di seluruh rantau Asia Pasifik,” tambahnya.

Penyerahan pesanan yang dibuat dalam tempoh bebas SST telah menyokong operasi automotif Kumpulan di Malaysia yang mencatatkan prestasi kukuh pada separuh pertama TK2023.
Pelancaran model baharu di seluruh operasi serantau Kumpulan juga dijangka membantu mengekalkan momentum jualan yang tinggi dalam jangka masa terdekat. -KOSMO! ONLINE


Dewan Rakyat: Singapura setuju hentikan sementara pembangunan Batu Puteh
Oleh AHMAD SHAHERMAN SHAMSURI

23 Februari 2023, 4:57 pm
KUALA LUMPUR – Kerajaan Singapura bersetuju untuk menghentikan sementara kerja-kerja pembangunan dan aktiviti penambakan Batu Puteh susulan bantahan berterusan yang telah dibuat Malaysia.
Timbalan Menteri Luar, Datuk Mohamad Alamin berkata, Malaysia telah menegaskan pendirian bahawa Singapura tidak berhak dan tidak wajar meneruskan perancangan kerja-kerja pembangunan dan aktiviti penambakan sehingga kedua-dua negara memuktamadkan sempadan maritim di perairan tersebut.
Jelas beliau, selain daripada pembatasan sempadan maritim, rundingan bagi membincangkan pelan pembangunan sepihak Singapura di Batu Puteh ini juga telah dimulakan oleh kedua-dua negara.
“Kementerian Luar Negeri bersama-sama agensi-agensi teras Kerajaan yang berkaitan sedang meneliti perkembangan semasa dan mengkaji tindakan-tindakan yang boleh diambil dari pelbagai aspek, termasuk berdasarkan undang-undang antarabangsa dan hubungan diplomatik dua hala.
“Sehubungan itu, Malaysia sebagai negara yang bertanggungjawab dan berpendirian, kekal dengan prinsip bahawa perkara ini perlu dikendalikan secara diplomatik dengan niat baik (good faith),” katanya pada sesi penggulungan perbahasan Titah Diraja di Dewan Rakyat hari ini.
Tambah Mohamad, Malaysia juga berharap supaya Singapura mengambil tindakan yang sama untuk menghormati dan tidak melaksanakan sebarang keputusan yang mencerminkan niat buruk (bad faith) yang bertentangan dengan semangat dan proses rundingan yang sedang berlangsung di antara kedua-dua negara.

“Kementerian Luar Negeri akan terus mengetuai rundingan dengan Singapura dan berusaha agar momentum positif rundingan diteruskan, bagi memastikan kedaulatan dan kepentingan negara sentiasa terpelihara,” ujarnya. -KOSMO! ONLINE


Hilang suara, Fiza Sabjahan gigih acarakan WHI
Oleh MOHAMMAD SHAHEMY AZMI

23 Februari 2023, 5:39 pm
PETALING JAYA – Pengacara terkenal Fiza Sabjahan mengundang simpati penonton sewaktu mengacarakan program Wanita Hari Ini (WHI) secara langsung menerusi TV3 tengah hari tadi walaupun dalam keadaan tidak sihat dan kehilangan suara.
Ketika diawal program itu ke udara, suara personaliti berusia 41 tahun itu masih kedengaran normal walaupun sedikit serak sewaktu mengendalikan WHI bersama rakan pengacara yang juga pelakon, Fahrin Ahmad.
Selepas hampir sejam bersiaran, suara wanita berkulit hitam manis itu semakin teruk dan hampir hilang selepas banyak bercakap tanpa henti.
“Kadang-kadang saya rasa cinta itu scam sahaja. Mula-mula sahaja seronok, lama-lama tidak,” kata Fiza dalam keadaan suaranya hampir hilang sewaktu diakhir rancangan WHI.
Fahrin yang berada di sebelahnya bagaimanapun tidak dapat menahan rasa untuk ketawa sebelum meminta rakan pengacaranya itu memberitahu apa yang berlaku terhadap suaranya.
“Cuba awak beritahu kenapa suara awak begini ya?” soal Fahrin.

Bagaimanapun, Fiza mengambil pendekatan untuk tidak mahu bercerita dan terus menutup program WHI yang telah pun sampai ke penghujung rancangan.
Hasil tinjauan Kosmo! Online dalam Instagram milik personaliti itu, difahamkan Fiza telah mengalami masalah sakit tekak sehingga kehilangan suara sejak dua hari lalu.
Bagaimanapun atas dasar profesional, Fiza tetap menggalas tugasnya sebagai pengacara untuk terus bekerja walaupun dalam keadaan tidak sihat.
Dalam ruangan komen, ramai peminat berkongsi petua untuk meredakan sakit tekak yang dialaminya.
“Fiza minum air the thyme. Amalkan dua sehingga tiga hari. Insya-Allah cepat sembuh nanti,” cadang seorang peminatnya.
“Sedap suara Fiza hari ini. Serak-serak rock,” usik seorang peminatnya.
“Kenapa dengan Fiza? Semoga cepat sembuh,” doa seorang peminatnya. – KOSMO! ONLINE


Siti Bainun akui Bella cedera ketika berada di kondo
Oleh NUZULSHAM SHAMSUDDIN

23 Februari 2023, 5:07 pm
KUALA LUMPUR – Pengasas Rumah Bonda, Siti Bainun Ahd Razali mengakui kecederaan yang dialami remaja sindrom Down, Bella berlaku semasa berada di rumahnya di sebuah kondominium di Wangsa Maju dua tahun lalu.
Dalam prosiding hari ini, Siti Bainun, 31, mengakui perkara itu selepas bersetuju dengan cadangan Timbalan Pendakwa Raya Zahida Zakaria semasa disoal balas.
Isu itu merujuk kepada video yang dirakam saksi pendakwaan pertama, Zurianty Sudin, 40, ketika datang ke kondomonium tersebut pada 24 Jun 2021.
Zahida: Memandangkan Bella dalam jagaan kamu di rumah, saya katakan kesemua kecederaan itu berlaku semasa Bella berada di rumah kamu
Siti Bainun: Setuju.
Zahida: Saya cadangkan kesemua kecederaan Bella dalam rakaman video adalah sama dengan kecederaannya apabila sampai di Hospital Kuala Lumpur (HKL).
Siti Bainun: Tidak pasti
Pada Ogos tahun lalu, Zurianty dalam keterangan mengakui bahawa video yang dirakamnya semasa Bella berada di kondominium tersebut dua tahun lalu untuk diberikan kepada seorang individu.

Zurianty berkata, tujuan dia merakam video tersebut untuk meyakinkan terdapat penderaan ke atas Bella.
Sementara itu, dalam prosiding sama, Siti Bainun turut menafikan dia gagal menjalankan tanggungjawab yang sempurna menjaga Bella.
Perbicaraan di hadapan Hakim Izralizam Sanusi bersambung esok.
Siti Bainun, 31, didakwa mengabai dan menganiaya remaja perempuan sindrom Down berusia 13 tahun itu sehingga menyebabkan mangsa mengalami kecederaan fizikal serta emosi di sebuah unit kondominium di Wangsa Maju antara Februari dan Jun 2021.
Pendakwaan dikemukakan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya. – KOSMO! ONLINE


Dewan Rakyat: Liputan 5G hampir 50 peratus libat kawasan penduduk
Oleh AHMAD SHAHERMAN SHAMSURI

23 Februari 2023, 5:07 pm
KUALA LUMPUR – Liputan rangkaian 5G di negara ini meliputi lebih 47.1 peratus melibatkan kawasan berpenduduk setakat 31 Disember lalu.
Menteri Komunikasi dan Digital, Fahmi Fadzil berkata, jumlah peratusan itu adalah termasuk tapak-tapak pemancar 5G yang diaktifkan Digital Naisonal Berhad (DNB) tetapi belum boleh diakses pengguna.
Jelas beliau, setakat 31 Disember 2022, sebanyak 3,906 tapak 5G telah siap dibangunkan DNB di seluruh negara.
“Jika dilihat pada tapak 5G yang boleh diakses pengguna, ketersediaan perkhidmatan 5G berada pada 38.2 peratus populasi di dalam kawasan berpenduduk,” katanya pada sesi penggulungan perbahasan Titah Diraja di Dewan Rakyat di sini hari ini.
Mengulas lanjut, Fahmi berkata, berdasarkan laporan Ookla bagi Disember 2022, purata kelajuan muat turun 5G di Malaysia adalah 534.94Mbps, meletakkan Malaysia antara tiga negara tertinggi di dalam ASEAN bagi purata kelajuan muat turun perkhidmatan mudah alih.
Dalam pada itu, mengulas mengenai hala tuju DNB, KKD masih dalam proses meneliti dasar semasa pelaksanaan rangkaian 5G negara.

Kata beliau, beberapa sesi libat urus telah dilaksanakan bagi mendapatkan input dan pandangan daripada pelbagai pihak industri dan agensi Kerajaan bagi memastikan aspek kewangan, teknikal dan perundangan dinilai secara komprehensif.
“Walau bagaimanapun, proses penelitian ini tidak akan mengganggu operasi dan perancangan semasa DNB di mana kerja-kerja DNB di lapangan masih diteruskan seperti perancangan asal,” ujarnya.-KOSMO! ONLINE.


61 PATI penempatan haram di Nilai Spring dihantar pulang
Oleh NOR SHAFAWATI YUP

23 Februari 2023, 5:49 pm
SEREMBAN – Jabatan Imigresen Malaysia telah menghantar pulang seramai 61 daripada 67 pendatang asing tanpa izin (PATI) warga Indonesia yang ditahan dalam serbuan di sebuah penempatan haram di Nilai Spring, Nilai di sini ke negara asal mereka hari ini.
Pengarah Jabatan Imigresen Negeri Sembilan, Kennith Tan Ai Kiang berkata, 61 PATI itu terdiri daripada tujuh lelaki, 18 perempuan, 20 kanak-kanak lelaki dan 16 orang kanak-kanak perempuan.
“Mereka akan dipindahkan untuk kembali ke negara asal pada 23 Februari 2023 (hari ini). Kesemua tahaban juga akan disenaraihitamkan,” katanya dalam kenyataan di sini hari ini
Menurut Kennith, lima PATI daripada keseluruhan yang ditahan pula telah didakwa di Mahkamah Seremban dan dijatuhi hukuman penjara antara lapan hingga 10 bulan pada 16 Februari lalu.
“Manakala, seorang daripadanya telah dibebaskan kepada majikan kerana telah berdaftar di bawah Program Rekalibrasi Tenaga Kerja (RTK) Jabatan Imigresen Malaysia,” katanya.
Media sebelum ini melaporkan pada awal Februari lalu, seramai 67 orang PATI termasuk 36 orang kanak-kanak telah ditahan dalam serbuan bersepadu yang dijalankan oleh pihak Jabatan Imigresen Malaysia di sebuah penempatan haram warga asing yang terletak 1.2 kilometer di dalam hutan di Nilai Spring, Nilai di sini.

Operasi yang turut dibantu pihak Pasukan Gerakan Am (PGA), Jabatan Pendaftaran Negara (JPN) dan Angkatan Pertahanan Awam Malaysia (APM) mendapati kawasan tersebut terletak di permukaan yang tidak rata dan berpaya serta dikelilingi besi serpihan jerat dan anjing liar.
Perkampungan haram tersebut memiliki kemudahan persekolahan mengikut sukatan pendidikan negara jiran serta dilengkapi beberapa unit set generator sebagai punca kuasa elektrik.
Operasi yang dijalankan hasil maklumat awam dan risikan selama sebulan itu turut menemukan beberapa senjata tajam seperti lembing dan parang.


PRN: Calon BN kekal guna lambang dacing
Oleh AMREE AHMAD

23 Februari 2023, 5:30 pm
PUTRAJAYA – Kesemua calon parti komponen dalam Barisan Nasional (BN) kekal dengan lambang dacing untuk kempen di enam pilihan raya negeri (PRN) yang bakal diadakan nanti.
Pengerusinya, Datuk Seri Ahmad Zahid Hamidi ketika ditanya pemberita turut mengesahkan bahawa BN juga dijangka tidak akan menggunakan lambang gabungan blok lain.
“Kita (BN) akan menjalinkan kerjasama dengan kesemua parti dalam Kerajaan Perpaduan namun calon BN tetap kekal dengan lambang BN untuk enam PRN tersebut,” kata beliau.
Terdahulu, Timbalan Perdana Menteri itu yang juga Menteri Kemajuan Desa dan Wilayah membuat lawatan rasmi ke ibu pejabat Jabatan Kemajuan Orang Asli (Jakoa) di sini hari ini.
Semalam, enam ketua kerajaan negeri telah memutuskan bersetuju membubarkan Dewan Undangan Negeri (DUN) masing-masing akhir Jun depan untuk PRN diadakan serentak.
Mengulas lanjut, Ahmad Zahid yang juga Presiden UMNO berkata, setakat ini parti itu juga belum lagi memuktamadkan soal pembahagian kerusinya dengan tiga komponen BN lain.

“Kita (BN) juga memang akan membincangkan lebih terperinci isu agihan kesemua kerusi ketika sesi mesyuarat Sekretariat Kerajaan Perpaduan dalam masa terdekat,” jelas beliau. – KOSMO! ONLINE


Hujan lebat di KL, Putrajaya
Oleh KOSMO!

23 Februari 2023, 5:40 pm
PETALING JAYA – Ribut petir dan hujan lebat diramalkan melanda Kuala Lumpur dan Putrajaya sehingga pukul 7 malam ini.
Jabatan Meteorologi Malaysia (MetMalaysia) berkata, beberapa daerah di Perak, Selangor dan Sarawak turut diramalkan mengalami cuaca buruk bagi tempoh sama.
“Perak di Batang Padang dan Muallim. Selangor di Hulu Selangor, Klang, Gombak, Petaling, Kuala Langat, Hulu Langat dan Sepang.
“Sarawak di Sri Aman, Sarikei, Sibu (Sibu dan Kanowit) dan Kapit (Song),” kata MetMalaysia dalam satu kenyataan hari ini. – KOSMO! ONLINE


Pelajar dakwa dirasuk ketika tikam guru hingga mati
Oleh KOSMO!

23 Februari 2023, 5:37 pm
PARIS – Seorang pelajar lelaki membunuh guru wanita dengan menikam dadanya di sebuah sekolah di barat daya Perancis semalam, kata pihak berkuasa seperti dilaporkan stesen penyiaran CNN.
Guru berusia 50 tahun itu meninggal dunia akibat kecederaan daripada tikaman suspek yang berusia 16 tahun, kata jurucakap kerajaan Perancis, Olivier Veran.
Penyerang adalah seorang remaja yang mengalami masalah psikologi yang mendakwa dirinya ‘dirasuk’ ketika menikam dada guru itu, demikian menurut saluran BFMTV.
Tambah laporan tersebut, berikutan serangan di bandar Saint-Jean-de-Luz itu, suspek melarikan diri ke bilik bersebelahan di mana dia memberitahu seorang guru bahawa terdapat ‘suara halus’ menyuruhnya melakukan serangan tersebut.
Guru tersebut kemudian mengambil senjata daripada pelajar terbabit dan dia berada bersama suspek sehingga polis tiba, kata BFMTV.
Pendakwa raya tempatan, Jerome Bourrier berkata, pihak berkuasa telah melancarkan siasatan untuk menentukan sama ada pelajar tersebut melakukan pembunuhan terancang.

Bourrier berkata, pelajar itu kini berada dalam tahanan polis. – Agnesi


JKKN sasar 197 KPI, 832 aktiviti seni budaya seluruh negara
Oleh SITI A'ISYAH SUKAIMI

23 Februari 2023, 5:35 pm
KUALA LUMPUR – Jabatan Kebudayaan dan Kesenian Negara (JKKN) menyasarkan sebanyak 197 Indeks Prestasi Utama (KPI) merangkumi 832 aktiviti dan program seni budaya di seluruh negara sepanjang tahun ini.
Timbalan Ketua Setiausaha (Kebudayaan) Kementerian Pelancongan, Seni dan Budaya, Mohd. Yusri Mohd. Yusoff berkata, pelaksanaan program itu berasaskan lima teras iaitu asuhan kemahiran seni, pemuliharaan seni budaya, jangkauan seni budaya (JSB), pengukuhan seni dan budaya serta jaringan kerjasama kebudayaan.
“Pada tahun lalu, JKKN berjaya melaksanakan sebanyak 212 KPI melibatkan penganjuran program dalam talian dan fizikal. Kejayaan program itu adalah hasil jalinan kerjasama sangat baik daripada pelbagai pihak.
“Berdasarkan laporan media sosial program JKKN 2022, jumlah khalayak dan peserta secara fizikal seramai 483,803 orang, manakala jumlah penonton menyaksikan program-program secara talian sebanyak 801,782 penonton (view) serta PR Value sebanyak RM85,689,387.14,” katanya.
Beliau berkata demikian pada sidang akhbar Majlis Serlahan Seni Budaya JKKN 2023 di Menara Kuala Lumpur, hari ini.
Pada majlis itu, JKKN turut melancarkan Buku Mek Mulung ‘Bangkitnya Warisan Turun-Temurun / A Heritage Rediscovered’ yang merupakan penerbitan ulung JKKN dengan kerjasama Universiti Teknologi Mara (UiTM) melalui Konservatori Muzik, Kolej Pengajian Seni Kreatif dan Penerbit UiTM. – KOSMO! ONLINE.


Warga emas cedera rempuh pagar, pondok pengawal SMK Convent
Oleh NUR SYAZWANA MANSOR

23 Februari 2023, 5:00 pm
SUNGAI PETANI – Seorang lelaki cedera selepas kereta dipandunya hilang kawalan lalu merempuh pagar besi dan pondok pengawal keselamatan Sekolah Menengah Kebangsaan (SMK) Convent di Jalan Kolam Air di sini pada pagi tadi.
Dalam kejadian kira-kira pukul 10.50 pagi itu, mangsa, Mat Isa Ishak, 57, yang mengalami luka pada tangan dibawa ke Hospital Sultan Abdul Halim (HSAH) di sini untuk rawatan.
Ketua Polis Daerah Kuala Muda, Asisten Komisioner Zaidy Che Hassan berkata, kejadian berlaku ketika mangsa memandu kereta jenis Toyota Corolla Altis dari Sungai Layar ke Pusat Kesihatan Daerah di sini untuk menjalani rawatan dialisis.
“Kemalangan dipercayai berlaku apabila mangsa hilang kawalan dan terbabas ke bahu jalan sebelah kiri sebelum melanggar pagar besi dan pondok pengawal keselamatan SMK Convent.
“Akibat kemalangan itu, kereta mangsa mengalami kerosakan di bahagian hadapan manakala mangsa luka pada tangan,” katanya dalam satu kenyataan di sini hari ini.
Kata beliau, siasatan lanjut masih dijalankan dan kes disiasat di bawah Peraturan 10 Kaedah-kaedah Lalu Lintas Jalan 1959. – KOSMO! ONLINE